Qədim dağıntılardan və piramidalardan daha çox sizi valeh edəcək 10 kitabxana - Bildirchin.az\nAna səhifə Araşdırma Qədim dağıntılardan və piramidalardan daha çox sizi valeh edəcək 10 kitabxana\nQədim dağıntılardan və piramidalardan daha çox sizi valeh edəcək 10 kitabxana\nSəyahət zamanı çox vaxt gəzməli, görməli yerlər siyahısında tarixi, memarlıq və təbiət abidələri daha çox üstünlük təşkil edir. Çox az rast gəlmək olar ki, insan öz turizm gündəliyində kitabxanaya getmək üçün vaxt ayırsın və tamamilə əbəs yerə, çünki onlardan bəziləri dünyanın məşhur turizm nöqtələrindən daha da maraqlı görünür!\nÇexiya Respublikasının milli kitabxanası\nÇexiya mərkəzi kitabxanasının əsas binası Praqadakı “Klementinum” adlı tarixi binada yerləşir. Bu günümüzə kimi öz orijinal formasını saxlayan yezuit kollegiumunun barokko tipli bina kompleksidir. Bura gələrək, siz ötən əsrlərin kitabxanalarının necə göründüyü haqda təsəvvür alacaqsınız. Çexiya Respublikası Milli kitabxanasının fondunda 7 milyona yaxın nüsxə var və qeydə alınmış oxucuların sayı təxminən 60 min təşkil edir. Bu kitabxananın fondlarında köhnə çex mətnlərindən yanaşı, Türkiyədən, İrandan və Hindistandan olan qədim kitablar saxlanılır.\nVatikan kitabxanasında Orta Əsr və İntibah dövrünün ən zəngin əlyazmalar toplusu yerləşir. XV əsrdə papa V Nikolay tərəfindən əsası qoyulub; ilk öncə Domeniko Girlandayo, Melotso da Forli və Antoniatso Romano freskaları ilə bəzədilmişdir. Fondlarının genişləndirilməsi nəticəsində kitabxana 1587-ci ildə Domeniko Fontana tərəfindən inşa edilmiş yeni binanı alıb. Hazırda onun fondlarında 1,6 milyona yaxın mətbu kitab, 150 min manuskript, 8.3 min inkunabul, 100 mindən çox qravyuraları və coğrafi xəritə, 300 min sikkə və medallar var.\nCorc Pibodi Kitabxanası\nElmi-texniki kitabxana ABŞ-ın Baltimor şəhərində, Cons Hopkins Universitetinin Pibodi kampusun ərazisində yerləşir. Bina 1810-1820-cı illər ərzində Corc Pibodinin ianələri üzərində tikilib. Tikintisi 1878-ci ildə başa çatmışdır və bu gün bu kitabxana dünyanın ən gözəl kitabxanalarından biri sayılır. Fondlar kitabxananın şəhərin mədəni və elmi mərkəzinə çevrilməsini arzulayan xeyriyyəçinin vəsiyyətinə uyğun olaraq bütün insanlara açıqdır.\nHollandiya parlamentinin kitabxanası\nParlament kitabxanasında parlament dinləmələrinin və müzakirələrinin bütün qeydəri var. Bina elektrik yaranmasından əvvəl tikildiyinə görə qaz lampaları və şamlar əsas işıq mənbələri idi və ona görədə yanğın təhlükəsizliyinə xüsusi diqqət yetirilmişdir. Bina günəş şüalarına maksimal giriş vermək və təhlükəli işıq mənbələrinin istifadəsini minimuma endirmək üçün, şüşədən olan massiv günbəz ilə tikilib.\nŞtutqartın mərkəzi kitabxanası\nŞtutqartın mərkəzi kitabxanası vaxtilə Almaniyanın ən müasir kitabxanalarından biri sayılırdı, lakin 1990-cı illərin əvvəlində məlum oldu ki, yeni daxil olan kitablar artıq ora yerləşə bilməz. Ona görə də, tezliklə şəhərin təhsil və mədəniyyət potensialının parlaq simvoluna çevrilən yeni binanın tikintisinə 1997-ci ildə başlanılıb. Bina koreya memarı Yun Yanq Yi (Eun Young Vı) tərəfindən layihələşdirilmişdir və doqquz yerüstü və iki yeraltı mərtəbəyə malikdir.\nNyu-York ictimai kitabxanası\nNyu-York ictimai kitabxanası dünyada ən iri kitabxanalarından biri kimi sayılır. Hazırda bu kitabxanaya 87 bölmə daxildir. Bütün NYPL sistemli kitabxanaların istifadəsi bütün arzu edənlər üçün pulsuzdur. 2008-ci ildə fondlarda 44 160 825 kitab, videoyazılar, xəritə saxlanılırdı. Binanın əsasına ilk daş 1902-ci ilin may ayında qoyulub. Açılış günündə kitabxanada 120 kilometrdən artıq olan kitab rəfi var idi. Baş oxu zalı lazımi işıq verən yüksək pəncərələr və çilçıraqlarla təchiz edilib; Mebel isə rahat kreslolar və latun lampaları olan möhkəm taxta masalarla təqdim olunub.\nAdmont abbatlığının kitabxanası\nBu dünyanın ən böyük monastır kitabxanasıdır. Bina 1776-ci ildə məşhur avstriyalı memar Cozef Hiberanın eskizləri əsasında tikilib. Tikilinin tavanı insan idrakın bütün mərhələlərini: ən yüksək nöqtəsi – ilahi zühur və cəhalət zülmətini təsvir edən Bartolomeo Almonte freskaları olan yeddi günbəzdən ibarətdir. İşıq 48 pəncərə vasitəsilə keçir və inanılmaz gözəllikdə olan mərmər döşəməni əks etdirir.\nBeynekenin nadir kitablar və əlyazmalar kitabxanası\nYel universitetində yerləşən Beynekenin nadir kitablar və əlyazmalar kitabxanası dünyada nadir kitabların ən böyük kolleksiyalarından biridir. Tikintisi Beyneke ailəsinin pulu vasitəsi ilə 1960-ci ildə başlanılıb. Bina əlyazmalar, sənədlər və qiymətli foliantların qorunması üçün xüsusi layihələşdirilmişdir: onların günəş şüalarından qorunması üçün daxilə pəncərələr qoyulmamışdır, divarları isə yarımşəffaf mərmərdən edilmişdir. Kitabxanada 500 minə yaxın kitab və bir neçə milyon manuskriptlər var.\nAvstriya milli kitabxanası Vyananın Hofburq sarayında yerləşir. O,öz başlanğıcını orta əsrlər imperatoru Üçüncü Fridrixin kitabxanasından götürür. Bina 1722-ci ildə Dördüncü Karlın əmri ilə tikilib, və həmçinin kitabxananın inkişafı üçün dövlət xəzinəsindən müntəzəm olaraq pul ayrılırdı. Salon rəssam Daniel Qranın freskaları ilə bəzənilmişdir. Milli kitabxananın müasir kolleksiyası 180 min papirus və 7.5 milyondan çox kitab nüsxəsi təşkil edir.\nXose Vaskonselos adına kitabxana\nBu kitabxana ictimai kitabxanaların milli şəbəkəsini və Meksika ərazisində yerləşən 6.5 minə yaxın müəssisənə daxil edə biləcək əsas obyekt kimi nəzərdə tutulurdu. O, Meksika vətəndaşlarını və meksikanın ictimai kitabxanalarını nəinki öz aralarında və həmçinin dunyanın ən böyük kitabxanaları ilə əlaqələndirmək üçün ən yüksək texnologiyaya sahibdir. Kitabxana 2006-ci ildə yaradılıb və onun tikintisi üçün təxminən 98 milyon dollar vəsait xərclənmişdir.\nGördüyünüz kimi, bir çox kitabxanalar nəinki ruhən, həm də xarici görünüşünə görə həqiqətəndə “bilik məbədi” adlanmağa layiqdir. Gözə ilk o çarpır ki, onlardan əksəriyyəti nəsillərin qəlbində özü haqqında yaddaş qoymaq istəyən varlı iş adamları , öz təbəələrinin təhsilinin qeydə qalan dövlət hakimiyyəti və ya tarixi irsinin qorunmasını istəyən kilsə üzvlərinin əməyi sayəsində yaranmışdır. Bu kitabxanaların bir çoxu layiqli şəkildə maliyyələşdirilir və öz şəhərlərinin mədəni və elmi inkişafında əvvəlki kimi böyük rol oynayır.\nƏvvəlki MəqaləRəssamların zamanla necə ustalaşdığını göstərən fərqli yaşlarda çəkilmiş rəsmlər\nSonrakı MəqaləBu fotoşəkillər 2015-ci ildə gözəl şeylərin də yaşandığını sübut edir


Davudoğlu ilk görüşeceyi lideri açıqladı - Azadliq Xeber\nDavudoğlu ilk görüşeceyi lideri açıqladı\nDavudoğlu ilk görüşəcəyi lideri açıqladı\n05:42 xeber – Türkiyənin prezidenti Rəcəb Tayyib Ərdoğan ötən gün ən çox səs toplayan partiya – AKP-nin sədri Əhməd Davudoğluna hökuməti qurmaq vəzifəsini verib. ANS PRESS-in xəbərinə görə, Davudoğlu bu barədə jurnalistlərə məlumat verib.\n“Cənab prezidentimiz konstitusiyanın 116-cı maddəsinə görə, parlament administrasiyasının qurulmasından sonra hökuməti qurmaq vəzifəsini mənə verdi. Bu andan etibarən bu vəzifəni yerinə yetirmək üçün işə başladım. Ramazan bayaramına qədər hökuməti qurmaq fəaliyyətinin ilk turunu başa vurmağı planlaşdırıram. Bazarertəsi, çərşənbə axşamı və çərşənbə günləri koalisiya müzakirələri üçün partiya sədrlərindən görüş tələbim olacaq.”\nDavudoğlu ilk olaraq CHP-nin sədri Kamal Kılıçdaroğlu ilə görüşəcəyini açıqlayıb.\n“Müvafiq olaraq ilk Kılıçdaroğlu ilə görüşərək işə başlayacağam. Daha sonra isə Baxçalı və Demirtaşla görüşəcəyəm. MHP və HDP-nin millət vəkili sayı eybi olsa da yığdıqları səs baxımından aralarında ciddi bir fərq var. O səbəbdən də HDP-dən əvvəl MHP ilə görüşəcəyəm.”\nƏhməd Davudoğlu ramazan bayramından sonra vəziyyətə görə, ikinci tur görüşlər keçirəcəyini deyib:\n“Ramazan bayramından sonra inşallah yaranacaq vəziyyətə görə ikinci tur görüşlərə başlayacağam. Xeyirli olmasını arzu edirəm”.


Prezident İlham Əliyev polis əməkdaşları üçün yeni alınan avtomobillərin istifadəyə verilməsi mərasimində iştirak edib » Memur.az\nPrezident İlham Əliyev polis əməkdaşları üçün yeni alınan avtomobillərin istifadəyə verilməsi mərasimində iştirak edib\nTarix : 10-02-2015, 20:51 | Bölmə: hadise\nAzərbaycan Respublikasının Prezidenti İlham Əliyev Bakının Azadlıq meydanında Daxili İşlər Nazirliyinin müxtəlif qurumları, o cümlədən yol polisi əməkdaşları üçün yeni alınan və müasir avadanlıqla təchiz edilən avtomobillərin istifadəyə verilməsi mərasimində iştirak edib.\nMemur.az AzərTAc-a istinadən xəbər verir ki, Daxili işlər naziri, general-polkovnik Ramil Usubov Silahlı Qüvvələrin Ali Baş Komandanı, Prezident İlham Əliyevə raport verdi.\nSon illərdə yol polisinin bütün şəxsi heyətinin işinin səmərəli qurulması, yol hərəkəti təhlükəsizliyinin daha yüksək səviyyədə təmin edilməsi ilə bağlı müvafiq tədbirlər həyata keçirilir. Prezident İlham Əliyevin yüksək diqqət və qayğısının, qarşıda duran vəzifələrin icrası, işin daha səmərəli qurulması istiqamətində görülən tədbirlərin nəticəsidir ki, bu gün digər hüquq mühafizə orqanlarında olduğu kimi, Daxili İşlər Nazirliyi sistemində də əməkdaşların fəaliyyəti keyfiyyətcə yeni mərhələyə yüksəlib. Daxili İşlər Nazirliyi orqanlarında maddi-texniki təchizatın yaxşılaşdırılması ilə bağlı xeyli iş görülüb, yeni texniki vasitələrin alınmasına başlanıb. Post-patrul, növbətçi hissə və çevik polis alayı, o cümlədən yol polisi əməkdaşları üçün yeni alınan “Fiat Doblo” və “BMW” markalı avtomobillər bu sırada mühüm yer tutur. Ümumilikdə yol polisi əməkdaşları üçün 400, digər qurumların əməkdaşları üçün isə 300 avtomobil alınıb. Avtomobillərin hər biri yeni və müasir avadanlıqla təchiz edilib, e-patrol sistemi quraşdırılıb. Sistem yol-patrul xidməti (YPX) avtomobilinin həm dayandığı, həm də hərəkət etdiyi hallarda fəaliyyət göstərir. Sistemin üzərində nömrəoxuma, ümumi müşahidə kameraları, gecə görüntüsü üçün 30 metr mənzili olan “infrared” işıqlandırma sistemi və GPS modulu quraşdırılıb. Avtomobildə daxili kompyuter qurğusu mövcuddur ki, nömrəoxuma prosesi həmin kompyuterdə aparılır. Sistem nömrəoxuma kameraları vasitəsilə üzərində quraşdırıldığı YPX avtomobilinin yerləşdiyi zolaqdan 2 zolağadək sağda, 2 zolağadək solda hərəkət edən və ya dayanmış nəqliyyat vasitələrinin nömrə nişanlarını və sürətlərini oxumaq imkanına malikdir. Həmçinin YPX avtomobilinə perpendikulyar istiqamətdə sağ və sol tərəflərdə parklanmış nəqliyyat vasitələrinin də nömrə nişanları oxunur. E-patrol sistemi tərəfindən nömrəsi və sürəti oxunmuş nəqliyyat vasitələri barədə məlumatlar tarix, saat, eləcə də GPS koordinatı da əlavə edilməklə mərkəzi serverdə arxivləşdirilir. Həmçinin nömrəsi oxunan hər bir nəqliyyat vasitəsinin axtarışda olub-olmaması, cərimə ödənişlərini uzun müddət gecikdirməsi və digər məlumatlar real vaxt rejimində sorğulanaraq YPX avtomobilində quraşdırılmış bort kompyuter qurğusuna ötürülür. Sürət həddini aşmış nəqliyyat vasitələri barədə məlumatlar da Baş Dövlət Yol Polisi İdarəsinin mərkəzi informasiya sisteminə göndərilir.\nOnu da deyək ki, son dövrlərdə Prezident İlham Əliyevin rəhbərliyi ilə ölkədə yol infrastrukturunun yenidən qurulması, yeni yolların, körpülərin, yeraltı keçidlərin salınması yol polisi, həmçinin yol-patrul xidməti əməkdaşlarını daha məsuliyyətli olmağa, yol təhlükəsizliyini daha yüksək səviyyədə qurmağa sövq edir. Çünki ölkədə nəqliyyat vasitələrinin artması təbii olaraq yol hərəkətində problemlərin yaranmasına da səbəb olur. Dövlət yol polisinin yeni texniki vasitələrlə təmin olunması isə bu amillərin aradan qaldırılmasına hesablanıb. Şübhəsiz ki, xidmətin səmərəli yerinə yetirilməsində patrul avtomobillərinin müasirliyi böyük əhəmiyyət daşıyır. Bu da yeni avtomobillərdə hərəkətin təhlükəsizliyinin daha etibarlı təmin edilməsinə imkan verir.\nQeyd edildi ki, saxlanılan şəxslərin daşınması üçün “Mercedes” markalı 20 mikroavtobus alınıb.\nPrezident İlham Əliyev mikroavtobuslarla da tanış oldu.\n23:33 Deputat oğlu sərxoş halda maşın sürərkən yaxalandı\n16:06 Prezident İlham Əliyev Münxendə bir sıra görüşlər keçirib\n10:48 Zərər nə vaxt ödənilir? Sürücülər narazı, sığorta isə icbari...\n12:56 "Nöqsanlara yol verilib"


İslam.az - İslamda evlənmək və onun bəzi adətləri\n/ Şənbə, 10 Noyabr 2007 15:08\nDaha öncəki mövzumuzda qeyd etdiyimiz kimi ailə qurmaq, evlənmək və ya ərə getmək dinimizin bizə buyurduğu ən mühüm və vacib əməllərdən biridir. Bildiyimiz kimi, insan müəyyən yaş dövrünə çatdıqda onun fərdiyyəti, mənəvi siması formalaşır, sanki qəlbində bir boşluq yaranır ki, bu boşluğu doldurmağa - yəni sevgiyə, qarşı cinsə məxsus olan biri ilə xoş ünsiyyət qurmağa ehtiyac duyur. Burada maraqlı bir rəvayəti diqqətinizə ərz etməyim yerinə düşərdi.\nBelə ki, İslam dininin yarandığı ilk vaxtlarda cəhənnəm əhlinin əzab-əziyyəti haqqında bir ayə nazil olur. Bu cür əziyyətlərə düçar olmaq qorxusu ilə yaşayan üç cavan oğlan öz adi yaşayışlarından əl çəkərək səhralara üz tuturlar. Həmin gənclərdən biri bundan belə heç vaxt əhali ilə təmas qurmayacağına, digəri xanımı ilə yatmayacağına, sonuncusu isə bir daha ləziz yeməklər yeməyəcəyinə söz verir.\nBu üç nəfərin həyat yoldaşları Muhəmməd Peyğəmbərin (s.ə.s.) yanına gələrək öz ərlərinin vəziyyətlərini Ona əbər verirlər. Həzrəti Peyğəmbər bu əhvalatı eşitdikdə xeyli narahat olur və dərhal məscidə üz tutur. Bu qeyri-adi vəziyyəti aydınlaşdırmaq üçün camaatı bir yerə toplayaraq belə buyurur:\n"Mən sizlərin peyğəmbəriniz olmaqla bərabər həm evlənmişəm, həm yemək yeyirəm, həm də ki bədənimin qayğısına qalıram. Günümü camaat arasında keçirməklə sizinlə ünsiyyətdəyəm. Hər kim mənim yaşayış tərzimdən üz döndərsə, məndən deyil".\nHədisdən də göründüyü kimi evlənib, ailə sahibi olmaq peyğəmbərimizin sünnəsi və ibadətlərin ən gözəlidir.\nDüzdür, evlənmək bəzən ağır və həssasdır. Lakin bunların heç biri Adəm oğlunu ailə həyatı qurmaqdan yayındırmamalıdır. Ümumiyyətlə, insan çətinlikdən qaçmamalıdır. Bu bir həqiqətdir ki, hər bir şəxs məhz çətinliklə qazandığı uğurunun sevincini unutmur və daima onu qorumağa cəhd göstərir.\nAparılan tədqiqatların nəticəsində məlum olmuşdur ki, bəzi subay insanlar evləndikdən sonra onlarda daxilən bir sıra xoşagələn dəyişikliklər yaranmiş, ailə idarə etmək məsuliyyəti onları iş görməyə vadar etmiş və nəticədə cəmiyyətin fəal bir şəxsiyyətinə çevrilmişdirlər. Gəlin etriaf edək ki, insan məhz ailə qurub, övlad sahibi olduqdan sonra valideynlərinin əziyyətini daha dərindən qavrayır, çətin anında isti ailə ocağına sığınaraq onlardan mənəvi dəstək alır və nəticədə ailənin nə qədər müqəddəs, önəmli olduğunun fərqinə varır. Deməli, doğru şəkildə ailə qurmaq insanları iztirablardan xilas edir.\nÖtən mövzumuzda qeyd etdiyimiz kimi bəzən gənclər maddi durumlarının yaxşı olmaması üzündən ailə qurmaqdan boyun qaçırırlar. Bir daha vurğulamaq istərdim ki, heç bir səbəb, hətta yoxsulluq belə mömin bəndəni evlənməkdən çəkindirə bilməz. "Nur" sürəsinin 32-ci ayəsində deyildiyi kimi:\n"Aranızda olan suöay kişiləri və ərsiz qadınları, əməlisaleh kölə və kənizlərinizi evləndirin. Əgər onlar yoxsuldurlarsa, Allah öz lütfü ilə onları dövlətli edər…".\nAilə qurmaq, ev-eşik, övlad sahibi olmaq eyni zamanda insanı bir çox günahlardan, haramdan, zinadan qoruyur. Lakin ailə qurarkən seçim etmək, dünya malına aldanmamaq ən mühüm məsələlərdən biri hesab olunur. Sözsüz ki, övladın ailə qurmasında valideynin fikri önəmlidir. Hər bir ailə quran şəxs gələcəkdə günahlarla, zərərlərlə qarşılaşmamaq, peşman olmamaq üçün mütləq valideyninin gözəl təcrübələrindən, dəyərli fikirlərindən istifadə etməli, ata-anasının halallığını və məsləhətini almalıdır. İslam şəriətinə əsasən qızının ailə qurmaq məsələsində ata-ananın icazəsi şərtdir, əks halda evlənmə əsnasında oxunan əqd batil hesab olunar.\nGəncin ailə qurmasında ata-ananın rolu böyük olduğu üçün hər bir valideyn də övladının bu qərarına etinasız yanaşmamalı, mütləq vasitəçi olmalıdır. Xatırladım ki, iki şəxsin evlənməsində vasitəçi olmağın savabı böyükdür. Hətta bu barədə Əmirəlmöminin Həzrəti Əli ibn Əbu Talib (ə) buyurur:\n"Ən yaxşı vasitəçilik iki nəfərin arasında vasitəçi olub onları evləndirməkdir, ta ki, Allah-Təala onları bir yerə yığsın".\nLakin təəssüf hissi ilə bir məsələyə toxunmaq istərdim ki, müasir zəmanəmizdə bəzi valideynlər övladlarının dindar bir şəxslə ailə qurmasına nədənsə narazıdırlar. Bu təbii ki, düzgün deyil. Hər bir valideyn unutmamalıdır ki, övladının evlənməsinə etinasız yanaşarsa və gələcəkdə bu məsuliyyətsizlik günahla, əxlaqi pozğunluqla nəticələnərsə, yaranacaq hər bir günahda ata və ana da şərik olacaqlar. Odur ki, valideyn övladının sözsüz ki, doğru seçiminə dəstək olmalıdır.\nBir çox hədislərdə də buyrulduğu kimi, övladlarınız üçün qapınıza elçi gələn şəxs əgər imanlı və dindardırsa, gözəl xasiyyətə və tərbiyəyə sahibdirsə, mütləq onunla qohum olun, qızınızı həmin insana verin. Əmin olun ki, Allah bu hərəkətinizə görə sizi heç vaxt peşman etməyəcək.\nAilə qurmağa hazırlaşan, həyat yoldaşı seçən şəxs özü də son dərəcədə diqqətli olmalı və mütləq Allahdan köməklik diləməlidir. Sübhəsiz ki, Allahın adı ilə həyatını başlayan hər bir ailə məhəbbətlə ömür sürəcək və xeyir bərəkəti özlərinə cəlb edəcəklər.\nİmam Sadiq (ə) bu barədə buyurur:\n"Sizlərdən biri evlənmək istərsə, iki rükət namaz qılıb Allaha həmd etsin, sonra Ondan istəsin ki, əmanətdar, iffətli, dindar, təvazökar və insanın namusunu, sirlərini qoruyub saxlayan bir həyat yoldaşı qismət eləsin".\nƏlbəttə ki, ləyaqətli, dindar, gözəl əxlaqa sahib olan, halal, əməlisaleh həyat yoldaşı Allahın bəndəsinə əta etdiyi ən böyük nemətlərdən sayılır.\nSon illərdə Azərbaycanda da namaz əhlinin sayının xeyli çoxalması, gənc oğlan və qızların dini adətlərə uyğun şəkildə toy etməyə meyl göstərmələri olduqca sevindirici haldır.\nİzninizlə burada kiçik bir haşiyə çıxmaq istərdim.\nBir neçə gün öncə ziyarətgahların birində namaz qılarkən hicablı bir qızla tanış olub, iki gənc qız olaraq səmimi söhbətə başladıq. Söhbət əsnasında məlum oldu ki, həmin xanım bir neçə gün öncə ailə qurub. Mən ilk olaraq onların toyları ilə maraqlandım və dini adətləri yerinə yetirib-yetirməməsi barədə ona sual verdim. Xanımın cavabı: "Geyimim hicablı və toyumuz içkisiz keçdi" - oldu. Mən əsas nəyi vurğuladığımı ona bildirdikdə onun üzündəki ifadədən anladım ki, o dini adətlərdən xəbərsizdir. Çünki hicablı bacım gülümsəyərək: "Məgər toy günü namaz qılmaq vacibdir?" - deyə soruşdu.\nBu əhvalatı yazmaqda məqsədim budur ki, İslam şəriətinin buyurduğu əməlləri tam olaraq yerinə yetirməyən gənclərimiz az deyil. Təbii ki, mən bunu dinə qarşı etinasızlıq kimi qarşılamıram. Ya onların bu barədə elə də məlumatları yoxdur, ya da ...\nOdur ki, bu cür dini adətlə evlənməyə hazırlaşarkən mömin bacı və qardaşlarımıza kömək məqsədi ilə bu mövzuya bacardığım qədər aydınlıq gətirmək istərdim.\nÜmumiyyətlə dini toy mərasimi ilk növbədə spirtli içkisiz keçirilməli və süfrədə haram buyurulmuş ətlərdən hazırlanmış isti və ya soyuq yeməklər olmamalıdır. Gəlini atası evindən "ura" ilə deyil, əzan və təkbir ilə çıxarmaq lazımdır. Rəvayətə görə, Həzrəti Əlinin (ə) toyu günü xanım Zəhra (ə) qatıra minərkən birdən Cəbrayıl (ə) və Mikayıl (ə) hər biri yetmiş min mələklə Həzrəti Fatiməni müşayiət etmək üçün yer üzünə nazil olub təkbir deməyə başlamışlar. Peyğəmbərimiz də onlar kimi təkbir deməyə başlamış və beləliklə həmin vaxtdan etibarən bu, adətə çevrilmişdir.\nToy mərasimi üçün ən gözəl ay şəvval ayı, nikah üçün ən bəyənilən gün isə Cümə günü hesab olunur.\nHəzrəti Əli (ə) buyurur: "Cümə günü nikah edin və evlənmək əqdi oxumazdan əvvəl xütbə oxuyun".\nYeri gəlmişkən, İmam Muhəmməd Baqir (ə) Məmunun qızı ilə əqd bağlamazdan öncə oxuduğu xütbəni sizlərə təqdim edirəm.\n"Əlhamdu lilləhi iqrarən bini'mətihi və lə ilahə illəllah ixlasən li vəhdaniyyətihi və səlləllahu əla səyyidi bəriyyətihi vəl əsfiyai min itrətihi əmma bə’du fəqəd kanə min fəzlilahi ələl-ənam in əğnahum bil həlali anil-həram fəqalə sübhanəhü və ənkihul-əyami minkum vəssalihinə min ibadikum və imaikum in yəkunu fuqəraə yuğni himullahu min fəzlihi vəllahu vasiun əlim".\nEyni zamanda işıqlı və ilin ən isti günü, əqrəb bürcünə düşən aylarda toy etmək həm inanca görə uğursuzluq gətirir, həm də məkruh sayılır. Toy mərasiminizi də Allahın duası ilə başlayın və məclisinizə yaxınlarınızla yanaşı mömin bacı-qardaşlarınızı da dəvət edin ki, onların duası sizi şərdən qorusun.\n"Zifafı gecə ikən yerinə yetirin, onun qonaqlığını isə gündüz edin, hətta əqdin də gecə oxunması müstəhəbdir"\nBu ilk müqəddəs gecəni Allahın adı ilə başlamaq lazımdır. Rəbbinə şükür əlaməti olaraq bəy və gəlin dəstəmaz almalı, pak halda toy libasları ilə iki rükət namaz qılmalıdırlar. Daha sonra üzü qibləyə duraraq əllərini Allahın dərgəhına qaldırıb belə dua etmələri məsləhətdir:\n"İlahi, Sənə həmd edir, Peyğəmbər və onun Əhli-beytinə salavat göndəririk. Pərvərdigara, bizi bir-birimizə meriban et!"\nAllaha şükür etdikdən sonra bəy aşağıdakı duanı oxumalıdır:\n"Allahummərzuqni ulfəha və vuddaha və rizaha və ərzini biha vəcmə bəynəna bi əhsəni içtimain və ənəsə i’tilaf fə innəkə tuhibbul-həlal və tukrihul-həram".\nDaha sonra isə əlini gəlinin alnına qoyub bu duanı oxumalıdır:\n"Allahummə bi əmanətikə əxəztuha və bikəlimatikə istəhləltuha fə in qəzəytə li minha vələdən fəc’əlhu mubarəkən təqiyyən min şiəti ali Muhəmməd və la təcəl-lişşəytani fiyhi şəriykən və la nəsiybən".\nDini adətlərə əsasən, bu duanı oxuduqdan sonra bəy gəlinin corablarını çıxardıb onun ayaqlarını yumalı, suyunu isə otaqdan çölə atmalıdır. Deyilənlərə görə, bu kimi işlər evin içində yarana biləcək hər növ fəqirliyi və bəlanı çölə atır, İlahi həmin ailəyə rəhmət və bərəkət nazil edir. Peyğəmbərimiz tösiyə etmişdir ki, əgər yeni evlilər ilk gecə bu əməlləri yerinə yetirərsə, Allah onlara yetmiş min mələk göndərər və ailə qurduğunuz gəlin bir çox xəstəliklərdən amanda qalar. Peyğəmbərimiz hətta məsləhət görmüşdür ki, təzə gəlinə bir həftə ərzində süd, sirkə, turş alma və kişmiş yeməyi qadağan edin.\nƏminəm ki, inşallah, hər bir ailə qurmağa hazırlaşan mömin bacı və qardaşlarımız bundan sonra dinimizin adətlərinə daha diqqətlə riayət edəcək və toy mərasimlərini İslam şəriətinə uyğun keçirəcəklər.\nƏgər mən də bu haqda sizləri azacıq da olsa bilgiləndirdimsə, həqiqətən çox sevinərdim. Həqiqətən, evlənmək ən böyük ibadətdir. Subaylıq heç də sultanlıq deyil, Allahın Rəsulu subayları şeytanın qardaşı adlandırmışdır. Əgər bu adı qazanmaq istəmirsinizsə və Əhli-beytin aşiqlərinin çoxalmasını arzu edirsinizsə Peyğəmbərimizin (s) sünnəsini davam etdirin. Çünki İmam Sadiq (ə) buyurur:\n"Allahın adı çəkilmədən, "Bismillahir-Rəhmanir-Rəhim" demədən zifaf gecəsi olarsa, şeytan bu yaxınlıqda iştirak edər və həmin gecədən törəyən uşaq Əhli-beyt düşməni olar".\nSonda isə Zifaf gecəsi oxunan digər duaları diqqətinizə ərz edirəm:\n"Allahummə əla kitabikə təzəvvəctuha və fi əmanətikə əxəztuha və bikəlimatikə istəhləltu fərcəha fə in qəzəytə lə fi rəhmiha şəy’ən fəc’əlhu səviyyən və la təc’əlhu şəriykə şeytan".\n"Allahummərzuqni vələdən vəc’ələhu təqiyyən zəkiyyən ləysə fi xəlqihi ziyadətun vəla nuqsanun vəc’əl aqibətuhu ila xəyr".\n"Bismillahir-rəhmanir-rəhim. Əlləzi la ilahə illa huvə. Bədiyussəmavati vəl-ərz. Allahummə in qəzəytə minni fihazihil ləyləti xəliyfətən fəla təc’əl lişşəytani fiyhi şəriykən və la nəsiybən və la həzzən vəc’ələhu su’minən muxlisən musəffa minnəşəytan və riczihi cəllə sənauk".


Gəzdiyi qadının evini də satdı - TƏFƏRRÜAT\nBakı Ağır Cinayətlər Məhkəməsində iş adamı Qasım Hüseynovun mühakiməsi başlayıb. Qasım Hüseynov Cinayət Məcəlləsinin 178.3.2-ci (dələduzluq) maddəsi ilə ittiham olunur.\nİttihama görə, Qasım Hüseynov qeyri-rəsmi yaşadığı Bakı şəhər sakini Gülayə Mustafayevaya qarşı dələduzluq edib. O, Gülayənin 500 min manat dəyərində evini 120 min manata sataraq pulunu mənimsəyib.\nZərərçəkən dələduzluqla üzləşməsi ilə bağlı Səbail Polis İdarəsinin 39-cu bölməsinə şikayət edib. Şikayətdən sonra Qasım Hüseynovun barəsində axtarış elan edilib və o, tutulub.\nHakim Tamella Nəsrullayevanın sədrliyi ilə keçən prosesdə Qasım Hüseynov elan olunmuş ittiham üzrə özünü təqsirli bilməyib. Deyib ki, uzun illər tikinti biznesi ilə məşğul olub: “Həmçinin Bakıda mənzil alqı-satqısı sahəsində çalışmışam. Ev almaq, ev kirayələmək istəyən mənə müraciət edib. 2013-cü ilin əvvəllərində işə gedəndə ofisin qarşısında bir qadının dayandığını gördüm. Həmin qadın evini satmaq istəyirdi. Mən də həmin qadınla razılaşdım və o getdi.\nBir neçə gündən sonra adının Gülayə olduğunu bildiyim həmin qadın Ayla və Türkan adlı şəxslərlə ofisə gəldi. Ayla ev almaq istədiyini bildirdi. Bizim şəhərdə satmaq üçün bir neçə mənzilimiz vardı. Həmin vaxt Aylaya bir neçə ev göstərdik. Ayla 238 min manata bir ev bəyəndi və onu almaq istədi. Bununla bağlı razılıq əldə etdik, evi almaq üçün Ayla 20 min manat beh verdi. Bundan sonra Gülayə ilə münasibət qurdum və onunla birlikdə yaşamağa başladım”.\nQasım Hüseynovun sözlərinə görə, həmin ərəfədə Gülayənin nənəsi rəhmətə gedib. Yas mərasimini o, yola verib: “Yasdan sonra münasibətimiz daha da ciddiləşdi. Xeyli borcu olan Gülayə “Tarqovı”dakı evini satıb borclarını qaytarmaq istədiyini söylədi və məndən yardım istədi. Mən də köməklik göstərəcəyimi bildirdim. Evi Emin Gülüşova 110 min manata satmağa razılaşdıq. Həmin pulu Gülayənin borclarına xərcləmişik”.\nTəqsirləndirilən şəxsin sözlərinə görə, bir müddət sonra Gülayə ilə münasibətləri gərginləşib və ayrılıblar: “Mən küsüb evdən gedəndən sonra Gülayə 39-cu polis bölməsini şikayət edib. Həmin vaxt məni 39-cu polis bölməsinə çağırdılar. Gülayə də ora gəlmişdi. Polis bölməsində barışdıq və o, şikayətini geri götürdü. Bundan sonra ayrıldıq. Bir neçə aydan sonra 39-cu polis bölməsinin əməkdaşları məni yenidən saxladı”.\nGülayə Mustafayeva təqsirləndirilən şəxsin yalan danışdığını deyib. Onun sözlərinə görə, Qasım Hüseynov bacısı Aylanın 20 min manatını mənimsəyib. Onun etibarından sui-istifadə edərək evini də satıb. “Malakan” bağının yanında olan 500 min manat dəyərində evini cəmi 110 min manata satıb və həmin pulu mənimsəyib.\nGülayə Mustafayeva evsiz qaldığını, yaşamağa yeri olmadığını bildirib. Məhkəmə mayın 21-də davam edəcək.


Ukraynada azərbaycanlı diaspor rəhbərinin həyatına təhlükə yaranıb – ÖZƏL\n2 İyun 2015 13:59\nUkraynanın Luqansk vilayəti üzrə Azərbaycan diasporunun rəhbəri Rasim Uğurluyevin həyatına təhlükə yaranıb.\nBu barədə Publika.az-a diaspor rəhbəri R.Uğurluyev özü məlumat verib.\nUkraynada müharibə vəziyyətinin hələ də davam etdiyini vurğulayan R.Uğurluyev bildirib ki, Donetskdə gedən müharibə onun ailəsi və özü üçün böyük təhlükələr yaradıb: “Luqansk şəhərindəki evim separatçılar tərəfindən bombardman edilib. Bundan sonra Kiyevə gedib orada bir müddət kirayədə yaşadıq, indi də Xarkovdayıq. Yollarda qalmışıq, ailəmə və mənə təhlükə var. Separatçılar öldürmək üçün məni axtarır. Hələ ki Ukrayna hökuməti mənə yardım göstərmir”.\nR.Uğurluyev hazırda Şərqi Ukraynada döyüşlərin davam etdiyini söyləyib: “Təkcə bu il ərzində 7 nəfər azərbaycanlı itkin düşüb, onların taleyindən heç bir məlumat yoxdur. Bir müddət əvvəl əslən Azərbaycanın Göyçay rayonundan olan Vüsal Bağırov adlı soydaşımız da separatçıların əlinə düşüb”.\nDiaspor rəhbəri hazırda Ukraynada gedən döyüşlərdə separatçılar tərəfindən də vuruşan azərbaycanlıların olduğunu söyləyib: “Hazırda separatçılar tərəfindən Ukraynaya qarşı döyüşən 50 nəfərə yaxın azərbaycanlı var. Bildiyim qədər, onların əksəriyyəti separatçılar tərəfindən həbs olunub. Ancaq separatçılar tərəfindən vuruşan şəxslərin əksəriyyəti bu hərəkətlərindən peşmandırlar və geri qayıtmaq üçün yollar axtarırlar. Bundan əlavə, Ukraynada separatçılar guya özləri üçün qayda-qanun yaratmağa çalışırlar. Ancaq heç bir qayda-qanundan söhbət gedə bilməz. Çünki separatçıların indi vəziyyəti yaxşı deyil. Rusiyaya qarşı beynəlxalq təzyiq artdıqca, Rusiyada da separatçıların arxasından çəkilməyə məcbur qalır. Yəqin ki, yaxın 6 aya separatçılar Ukraynaya təslim olacaqlar. Çünki separatçıların sosial-iqtisadi vəziyyəti də yaxşı deyil. Adicə meyvə-tərəvəz Luqanskda Moskvadan dəfələrlə baha satılır. Hər kəs öz istədiyi qiyməti qoyur, heç bir nəzarət yoxdur, tam xaos hökm sürür”.\nR.Uğurluyev bütövlükdə Ukraynada da vəziyyətin qənaətbəxş olmadığını bildirib: “Ukraynada indiki hökumət zəifdir, prezident Proşenko artıq bir ildən çoxdur ki, hakimiyyətdədir, ancaq nə isə edə bilmir. İndi Ukrayna hakimiyyətində Gürcüstanın sabiq prezidenti Saakaşviliyə vəzifə verildi. Ukraynanı böhrandan çıxartsa, bəlkə, Saakaşvili çıxarar. Hazırda Ukraynadakı vəziyyət ötən əsrin 90-cı illərinin əvvəllərində Azərbaycanda yaranmış vəziyyətə bənzəyir. Necə ki, həmin dövrdə Azərbaycana Heydər Əliyev kimi prezident gəlib ölkəni xilas etdi, indi Ukraynaya da bu cür qüvvə lazımdır”.


“Milli Şura”nın mitinqi bu qurumun iflasını pərdələmək məqsədi güdürdü | Xalq Qəzeti\n19.12.2013 10:14 | Oxunma sayı: 1127\nRadikal müxalifət təmsilçiləri aksiyaya iştirakçı tapa bilməmələrini bu dəfə qarın yağması ilə ört-basdır etmək istəyirlər. Azərbaycan ictimaiyyəti tərəfindən sürətlə unudulmaqda olan “Milli Şura” üzvləri təşviş içərisindədirlər. Onlar yaddaşlardan birdəfəlik silinməmək üçün gah “sessiya”, gah da “mitinq” keçirməyə cəhd edirlər. Ancaq hər dəfə də istəklərinə nail ola bilmirlər. Bu qurumun sonuncu “sessiyası”nda baş verənlər, yəqin ki, hələ də unudulmayıb. Sonuncu toplantı AXCP üzvləri ilə müsavatçılar arasında əlbəyaxa dava və qarşılıqlı ittihamlarla yadda qaldı. Dekabrın 15-də keçirilən mitinq isə iştirakçıların sayının az olması ilə diqqəti cəlb etdi. Bütün bunlar “Milli Şura”nın əhəmiyyətsiz və səviyyəsiz bir qurum olmasından xəbər verir.\n“Milli Şura”nın mitinq keçirmək haqqında çağırışına ilk cavab Vahid Azərbaycan Milli Birlik Partiyasının (VAMBP) sədri, “Milli Şura”nın üzvü Hacıbaba Əzimovdan gəldi. Partiya sədri deyib ki, “ mən “Milli Şura”nın tərkibindən narazıyam. Çünki burada antimilli ünsürlər çoxluq təşkil edir. Bunu tam məsuliyyətlə deyirəm. Bu quruma toplaşanların fəaliyyətindən az-çox xəbərimiz var. Bilirik ki, onlar Azərbaycan xalqına və dövlətçiliyinə xidmət etmirlər. Əksinə, xarici kəşfiyyatla əlaqəli adamlardır”. Məhz bu səbəbdən Hacıbaba Əzimov “Milli Şura”nın mitinqinə qatılmayacağını qabaqcadan bəyan etmişdi.\nADP sədri Sərdar Cəlaloğlu da bu fikirdə olduğunu bildirmişdi. Məsələ o həddə çatıb ki, hətta, “El” hərəkatının rəhbəri, siyasi riyakar Eldar Namazov və onun dəstəsinin üzvləri də bu mitinqə qatılmadılar. Həmişə olduğu kimi, bu dəfə də meydanda AXCP və Müsavat Partiyasının azsaylı üzvləri görünürdü. Bir də ki, muzdlu iştirakçılar. Onlar da tez - tez uca səslə qışqırırdılar: “Tez olun qurtarın da. Soyuqdan qırılıb-batdıq axı. Hərəmizə 10-15 manat pul verəcəksiniz, onu da gözümüzdən gətirirsiniz.”\nMitinqə çox adamın gəlməyəcəyi əvvəlcədən bəlli idi. Çünki mitinqin təşkilatçıları bir-birinə zidd olanlar, sədrlik üstündə dava-dalaş salanlar və yalnız özlərini reklam etmək istəyənlər idi. Onların mitinq keçirməkdə məqsədləri, guya, benzinin bahalaşmasına qarşı çıxmaq idi. Çünki yanacağın qiymətinin artırılmasından iki həftədən də artıq vaxt keçir. Bəs bu vaxta qədər “Milli Şura” üzvlərinin səsi niyə çıxmırdı? Əslində isə “Milli Şura” üzvləri üçün Azərbaycan xalqının problemi, necə yaşaması maraqlı deyil. Xəyanətkar ünsürlərin əsas məqsədi yaranmış fürsətdən istifadə edib gündəmdə qalmaqdır.\nGöründüyü kimi, aksiyada çox cüzi iştirakçı var idi. Bakı Şəhər Baş Polis İdarəsinin “Milli Şura”nın keçirdiyi aksiya ilə bağlı məlumatında da bildirilir ki, Yasamal rayonundakı İdman-Sağlamlıq Kompleksinin stadionunda Bakı Şəhər İcra Hakimiyyəti ilə razılaşdırılaraq keçirilən aksiyada 700 nəfərədək iştirakçı olub. Əgər polis əməkdaşlarını və jurnalistləri hesaba almasaq, demək, mitinq iştirakçılarının sayı daha az imiş. Bu onu göstərir ki, Azərbaycan cəmiyyətinin bu insanlara heç bir etimadı, inamı və ümidi yoxdur. Artıq hamıya bəllidir ki, radikal müxalifət öz çirkin niyyətlərini həyata keçirmək üçün bütün vasitələrə əl atır. Həmişə də xalqın təpkisi ilə qarşılaşır. Bu dəfə də belə oldu. “Milli Şura” üzvlərinə elə gəlirdi ki, bahalaşma adı ilə keçirəcəkləri mitinqdə iştirak edənlərin sayı birdən - birə sürətlə artacaq. Onlar düşünürdülər ki, bununla da prezident seçkiləri zamanı itirdiklərini bu aksiyada tapacaq və ermənipərəst beynəlxalq təşkilatlara, habelə Azərbaycanda ictimai-siyasi sabitliyi pozmaqda maraqlı olan xarici düşmənlərimizə ölkəmizdə çaşqınlıq yaratmaq üçün imkan yaradacaqlar. Ancaq son anda bir daha dərk etdilər ki, xalq onlara nifrət edir.\nMitinqdə diqqəti çəkən məqamlardan biri də Müsavat Partiyasının funksioneri Arif Hacılının çıxış etməsi idi. Axı dünənə qədər A. Hacılı deyirdi ki, “Milli Şura”nın fəxri sədri Rüstəm Məmməd İbrahimoviç azərbaycançılıqdan uzaq, başqa bir ölkənin vətəndaşıdır. Hətta, Müsavat funksioneri bu qurumda olanları agent adlandırmış, xarici təşkilatlara işləməkdə ittiham etmişdi. O, müsahibələrinin birində demişdi: “Təəssüf ki, “Milli Şura”da Liberal, Açıq Cəmiyyət partiyalarından başqa da heç bir real siyasi fəaliyyətlə məşğul olmayan, əksinə, müxalifət daxilində dedi-qodu, intriqa yaradan, müxalifətin ümumi siyasi xəttinə uyğun gəlməyən təşkilatlar və ayrı-ayrı şəxslər olub, bəziləri indi də qalmaqdadır. Bu qurumda müxtəlif təşkilatların gizli qərarlarını icra edən qüvvələr var”.\nBu səbəbdən də Müsavat Partiyası “Milli Şura”dan çıxmağı qərara alıb. Əslində isə, AXCP üzvləri Müsavat Partiyasının başqanı İsa Qəmbərin qondarma “Milli Şura”nın sədrlik postuna sədd çəkdiyindən müsavatçılar cəbhəçilərə qəzəblidirlər. Bu yerdə YAP-ın icra katibinin müavini, Milli Məclisin deputatı Siyavuş Novruzovun Müsavat Partiyasının funksioneri Arif Hacılının ünvanına səsləndirdiyi fikirləri diqqətə çatdırmaq yerinə düşərdi. S.Novruzov “Milli Şura” üzvlərinin mitinqdən əvvəlki ittihamlarını xatırladaraq deyib: “Təsəvvür edin ki, “Milli Şura”nı ən çox aşağılayan, onun lüzumsuz bir təşkilat olduğunu deyən, qurumun siyasətə təsir etmək imkanlarını sıfıra bərabər hesab edən Arif Hacılı bu qurumun mitinqində çıxış edib. Arif Hacılı “Milli Şura”nın fəxri sədri Rüstəm Məmməd İbrahimoviçi Rusiyaya işləməkdə ittiham edirdi, indi həmin qurumun adından keçirilən aksiyanın təşkilatçılarından biridir. Bu nə paradoksdur? Heç onlar özləri neylədiklərini bilmirlər”.\nÖtən mitinqlərdə olduğu kimi, bu dəfə də köhnə, çeynənmiş, mitinq iştirakçılarının dəfələrlə eşitdikləri yersiz, əhəmiyyətsiz sözlər səsləndirildi. AXCP sədri Əli Kərimli və Rüstəm Məmməd İbrahimoviçin dublyoru Cəmil Həsənlinin çıxışı mitinq iştirakçıları üçün bir o qədər də əhəmiyyət kəsb etmirdi. Meydana toplaşanlar da bu sözləri eşitməkdən bezdiklərini fit çalmaq, haray-həşir salmaqla nümayiş etdirirdilər. Onlar mitinqin sonunu səbirsizliklə gözləyirdilər ki, pullarını alıb getsinlər.\nMüsavat Partiyasının başqanı İsa Qəmbərin toplantıya qatılmaması Müsavat Partiyasının “Milli Şura”dan çıxmasına bir işarə idi. Söz yox ki, Arif Hacılı “İsa Qəmbər Kiyevdə keçirilən mitinqdə iştirak edir” deməklə başqana haqq qazandırmaq istəsə də, buna nail ola bilmədi. Artıq meydana toplaşan cüzi iştirakçılara da məlum oldu ki, AXCP - Müsavat qarşıdurması açıq müstəviyə keçib. Əgər radikal müxalifətin bu mitinqi özlərinin dedikləri kimi, “benzinin bahalaşması ilə əlaqədar” keçirilirdisə, bəs nədən İsa Qəmbər bu toplantıya qatılmayıb?\nƏsl həqiqətdə isə, artıq İsa Qəmbər AXCP sədri ilə bir toplantıda görünməyə son verib. Əgər Müsavat başqanı, həqiqətən də, Kiyevdə keçirilən mitinqdə iştirak edirsə, o zaman dərk edəcək ki, həm İctimai Palatanın, həm də “Milli Şura”nın bu vaxta qədər keçirdikləri aksiyalar mitinq yox, kiçik bir qrup toplantısıdır. Belə toplantıları mitinq adlandırmaq isə gülüncdür. Onsuz da gülünc vəziyyətdə olan “Milli Şura” üzvləri belə biabırçılıqdan ibrət dərsi götürən deyillər. Çünki radikallar artıq buna vərdiş ediblər.\nRadikal mövqedən əl çəkə bilməyən “Milli Şura” üzvləri bu dəfə də əlləri ətəklərindən uzun meydanı tərk etdilər. Onlara elə gəlib ki, budəfəki mitinqdə meydanda adam əlindən tərpənmək olmayacaq. Çünkiguya sonuncu aksiyanın əsas mövzusu birbaşa insanların yaşayışına təsir göstərən məsələdən-bahalaşmadan gedəcəkdi. Bu da təsadüfən seçilməmişdi. Radikal müxalifət nümayəndələri güman edirdilər ki, sosial məsələləri qabartmaqla mitinqə adam toplaya biləcəklər. Ancaq xəyanətkar qüvvələr unudurlar ki, xalqımızın ən ağrılı yeri Dağlıq Qarabağ məsələsi, torpaqlarımızın işğaldan azad edilməsi və ölkəmizin ərazi bütövlüyünün təmin olunmasıdır. Dağıdıcı müxalifət isə bu ağrılı məsələləri tamamilə unudub.\nQarın davası, kreslo uğrunda mübarizə, hakimiyyəti qeyri-sivil yollarla ələ keçirmək “Milli Şura” üzvləri üçün əsas məsələdir. Ona görə də radikal müxalifət sonuncu aksiyada da istəyinə nail ola bilmədi. Mitinqə gələn adamlar stadionun heç onda bir hissəsini doldura bilmədilər. “Milli Şura”nın tərəfdarı olmayan bir nəfər də onların mitinq çağırışına səs vermədi.


Palitra qəzeti “Azərbaycan gənci bütün fəaliyyətini müsbət mənada dövlətinə xidmət etməkdə görməlidir”\n“Azərbaycan gənci bütün fəaliyyətini müsbət mənada dövlətinə xidmət etməkdə görməlidir”\nTarix: 09.07.2015 | Saat: 01:13:00 | E-mail | Çapa göndər\nGülnar Əmiraslanova: “Azərbaycan gəncləri\nbirinci Avropa Oyunlarında fəal iştirak etdilər”\nHazırda ölkədə gənclərin ictimai fəallığının yüksəlməsini dövlətin gənclər siyasətinin müsbət effekti kimi qiymətləndirmək olar. Bu, dövlət əhəmiyyətli tədbirlərdə gənclər tərəfindən atılan addımlarda da müşahidə olunur. Bu kimi məsələlərdə gənclərin ictimai təşəbbüskarlıqla çıxış etməsi dövlətin bu sektora inam və etibarını daha da artırır. Öz növbəsində gənclərimiz də dövlət naminə inamla çalışırlar. Elə müsahibimiz Gülnar Əmiraslanova da YAP Gənclər Birliyinin üzvü olaraq dövlətə qəlbən bağlanıb.\n-Cəmiyyətin inkişafında gənclər nə dərəcədə öz töhfəsini\n-Bilirsiniz, müasir Azərbaycan gənci ölkə başçısı İlham Əliyevin həyata keçirdiyi dövlət gənclər siyasətindəki uğurlu islahatlardan öz töhfəsini alıb. Belə ki, 23 il bundan əvvəlin gəncləri zamanın yarıtmaz və uğursuz siyasətçiləri ucbatından ölkədəki xaos və iqtisadi böhrana görə nəinki özü, ümumən ailəsinin gələcəyi barədə ümidsiz idilər. Lakin hal-hazırda müasir Azərbaycan gənci ölkəsindəki sabitlik və əmin-amanlıqdan, ölkə başçımız İlham Əliyevin sayəsində bərqərar olmuş vəziyyətdən kifayət qədər özlərindəki potensialı istifadə edərək istər elm sahəsində, istərsə də informasiya və yüksək texnologiyalar sahəsində və eyni zamanda vətəndaş cəmiyyətində günümüzün iqtisadi və siyasi vəziyyətini olduğu kimi, yəni yüksək səviyyədə olduğunu ortaya qoya bilirlər. Yəni qeyd etdiyim dövrlə müqayisədə Azərbaycanda hal-hazırda həm söz, həm fikir, eyni zamanda müasir texnologiyalara uyğun olaraq internet azadlığı vardır. “Güc birlikdədir” devizi ilə desək, gənclər həmrəy olmalı və müstəqil, demokratik Azərbaycanın bütövlüyü uğrunda sıx birləşməli, dövlətçiliyimiz, azərbaycançılıq ideyaları uğrunda həmrəy olmalıdır. Birlik və bərabərlik güclü gəncliyin tərəqqisidir. Birlik və bərabərlik inkişaf və tərəqqini, gücü tərənnüm edir, vəhdəti isə böyük uğurlara stimuldur. Azərbaycan gənci bütün fəaliyyətini müsbət mənada dövlətinə xidmət etməkdə görməlidir. Bəzi neqativ qruplaşmalara, Azərbaycan əleyhinə olan bədnam təşkilatlara qoşulmamalıdır. Prezidentimiz öz çıxışlarının birində bildirib ki, müstəqilliyimizin möhkəmlənməsi və inkişafı naminə gərək hərə öz payını versin, səy göstərsin, nəyə qadirdirsə, onu etsin. Biz gənclər də bundan nəticə çıxararaq daxili və ictimai sabitliyin qorunmasında və dövlətçiliyimizin möhkəmləndirilməsində, torpaqlarımızın azad olunmasında həmrəy olmağı başlıca məqsədimiz bilməliyik. Eyni zamanda bu siyasətə qarşı çıxanlara öz sağlam mövqeyimizi bildirməkdən çəkinməməliyik.\n- Gənclərimiz “Bakı-2015”-də lazımi ictimai aktivlik\n- Birinci Avropa Oyunlarının başa çatmasından artıq bir xeyli müddət keçsə də, hələ də bu barədə istər xarici kütləvi informasiya vasitələri, istərsə də yerli mətbuatda silsilə məqalələr dərc edilir, haqlı olaraq bu yarışlar Olimpiya Oyunlarına bərabər bir tədbir kimi xarakterizə edilir. Birinci Avropa Oyunları bir tərəfdən Azərbaycanın yüksək təşkilatçılıq qabiliyyəti, zəngin tarixi-mədəni irsini dünyaya sübut etdisə, digər tərəfdən idmançılarımızın daha yüksək nailiyyətlər əldə edə bilmək imkanlarını üzə çıxardı. Elə yarışların nəticələrinə əsasən Azərbaycan idmançılarının 50 ölkə arasında ikinci yeri tutması deyilənləri təsdiqləyir. Bakı bu 17 gündə tarixdə ilk dəfə keçirilən Avropa Oyunlarına layiqincə ev sahibliyi etdi. Burada gördükləri yüksək təşkilatçılıq, xalqımızın səmimi qonaqpərvərliyi, mədəni dəyərləri minlərlə idmançını, nümayəndə heyətlərinin üzvlərini, bu Oyunları televiziya ekranlarından izləyən milyonlarla tamaşaçının qəlbini riqqətə gətirdi. Azərbaycan gəncləri birinci Avropa Oyunlarında fəal iştirak etdilər. Bu, istər Avropa Oyunlarına hazırlıq prosesində, istərsə də Oyunların keçiriləcəyi günlərdə ən müxtəlif işləri reallaşdırmaqdan ibarət idi. Bizim gənclərimiz üçün bu Oyunların təcrübə qazanmaq baxımından olduqca böyük əhəmiyyəti var idi. İdmançılarımız birinci Avropa Oyunlarında sözün əsl mənasında tarix yazmağa nail oldular. Onlar yarışlarda 21 qızıl, 15 gümüş və 20 bürünc medal qazandılar. Bununla da Azərbaycan qitə üzrə ikinci yeri tutmaqla, idman ölkəsi olduğunu bir daha sübuta yetirdi. Tam qətiyyətlə demək olar ki, Azərbaycan “Bakı-2015” sınağından uğurla çıxdı. “Bakı-2015” Avropa Oyunları “Avropa Mayakı”na çevrildi və Odlar Yurdu Azərbaycan Günəş kimi dünyaya işıq saçdı. Göstəricilər ölkədə idmana göstərilən diqqət, dəstək və qayğının bariz nümunəsidir. Əlbəttə, ölkə başçısı İlham Əliyevin gənclərə göstərdiyi etimad və inam onlarda qələbə, zəfər çalmaq əzmini yaratmışdı. İdmançılarımızın qalib olması Azərbaycan xalqının qalibiyyəti idi. Üçrəngli bayrağımızın zirvələrdə dalğalanması Azərbaycan xalqının, dövlətinin uğuru idi. İlk Avropa Oyunları idmançılar da daxil olmaqla ölkəmizə gələn minlərlə qonağa Azərbaycandakı güclü iqtisadi inkişaf, müxtəlif sahələrdə əldə edilən uğurlar və ideal tolerantlıq mühitinin şahidi olmalarına imkan yaratdı. Birinci Avropa Oyunlarının təşkilində böyük xidmətlərinə görə Azərbaycanın birinci xanımı, “Bakı-2015” ilk Avropa Oyunları Təşkilatı Komitəsinin sədri Mehriban Əliyevanın xidmətləri olduqca məsuliyyətli və təqdirəlayiq idi. Belə bir idman və dostluq bayramında Azərbaycan mifologiyasında personajlardan biri olan sehrli “Simurq” quşu əfsanəsindən göstərilən obrazlar möcüzəli şəkildə yeni həyatın və dirçəlişin qədim rəmzi olaraq ilahi gözəlliyin simvolu kimi, "həyat ağacının" bəxş etdiyi sülh, əmin-amanlıq, qardaşlığın Odlar Yurdu Azərbaycanda olduğunu, xalqımızın regionda sabit, dinc yaşam tərzinin göstəricisi olaraq dünyada və Avropa xalqları təfəkküründə simvolik bir obraz yaratdı. Gələcək nəsillər Azərbaycan tarixinin həmin günü ilə qürur duyaraq, iftixar hissi keçirəcək.\n-Gənclərin üzərinə düşən ən ümdə məsuliyyət vətəndaşlıq borcunu yerinə yetirmək, Vətənə olan ülvi məhəbbəti dolğun şəkildə nümayiş etdirməkdir. Milli vətənpərvərlik Vətənin göz bəbəyi kimi qorunmasında təzahür edir. Bunu gənclərimiz bütün məsuliyyəti ilə dərk edirlər. Gənclərin vətənpərvərlik tərbiyəsi sahəsində davamlı iş aparılıb, istedadlı və yaradıcı gənclərə dövlət qayğısı genişləndirilib. Ölkə gənclərinin vətənpərvərlik, azərbaycançançılıq və dövlətçilik prinsipləri əsasında tarixi-mədəni irsimizə, milli-mənəvi və ümumbəşəri dəyərlərə hörmət ruhunda tərbiyə olunması, ölkənin inkişafında onların intellektual və yaradıcı potensiallarının ümummilli məsələlərin həllinə yönəldilməsi müasir dövrün tələbi olaraq qalır. Prezident İlham Əliyevin söylədiyi “Vətənpərvərlik olmadan heç bir ölkə inkişaf edə bilməz. Vətən sevgisi, Vətənə və xalqa olan bağlılıq - inkişafı bu amillər stimullaşdırır. Ona görə, gənclərimiz vətənpərvərlik ruhunda, milli ruhda tərbiyə olunmalıdırlar” sözləri bu zərurətin göstəricisidir. Bu səbəbdən də həyata keçirilən layihə və inkişaf strategiyalarının əsas ideyası gənclərin milli vətənpərvərlik ruhunda tərbiyə olunmasına dəstək olmaq və bunun üçün “Azərbaycan gəncliyi 2011-2015-ci illərdə” Dövlət Proqramından irəli gələrək ümummilli lider Heydər Əliyevin azərbaycançılıq məfkurəsini gənclər arasında təbliğ etmək təşkil edir.\n-Gənclərdə mənəvi-əxlaqi inkişaf elə getməlidir ki, bu, təkcə gəncin öz şəxsi təşəbbüsündən asılı olmasın. Hər bir gəns fikirləşməlidir ki, onun bugünkü fəaliyyətindən millətin gələcəyi asılıdır. Hər bir azərbaycanlı gəncdə milli mənlik şüuru, mənəvi-əxlaqi vəziyyət belə bir zəmin üzərində təşəkkül tapır və belə bir həqiqəti bir daha təsdiq edir ki, mədəniyyətin, elmin inkişafı xalqın böyüklüyü və kiçikliyindən deyil, həmin xalqın müdrikliyindən və zəngin təfəkkür tərzindən asılıdır. Bu gün mənəvi tərbiyənin mühüm tərkib hissələrindən biri Azərbaycan gənclərində milli mənlik şüurunun formalaşdırılmasıdır. Azərbaycan gəncləri öz kökünə müraciət edərək xalqın tarixi irsini, tariximizin bəzəyi olan görkəmli şəxsiyyətlərin həyat və fəaliyyətini öyrənir, milli özünüdərkin, milli özünütəsdiqin, milli özünəməxsusluğun bütün əlamətlərini aşkar etməyə çalışır. Gənclər dərk edirlər ki, dünyada Azərbaycan xalqı var, yaşayır və özünün çox hiyləgər düşməninə - ermənilərə qarşı mübarizə aparır. Başlıca məsələ gənclərdə bu mübarizədə qələbəyə inam yaratmaqdır. Milli həyatımızın bir çox hadisələri özünün emosionallığı ilə gəncləri vəcdə gətirir, millətin taleyi ilə bağlı məsələlərdə onları fəaliyyətə səfərbər edir. Azərbaycan gənclərində milli psixologiyanın, mənəviyyatın, milli qürur və iftixar hissinin, milli özünəməxsusluğun formalaşması və tərbiyə edilməsi ona görə zəruridir ki, onlar milli məhdudluğa qarşı mübarizə apara bilir, bəsit hislərdən uzaq olurlar. Bu gün mənəvi tərbiyənin mühüm tərkib hissələrindən biri Azərbaycan gənclərində milli mənlik şüurunun, mənəvi-əxlaqi vəziyyətin formalaşdırılmasıdır. Mənəvi-əxlaqi vəziyyət və milli mənlik şüurunun milli dəyərlərə söykənərək formalaşması Vətənə, doğma yurda məhəbbət yaradır.


Bakının II Fəxri Xiyaban və onunla üzbəüz yerləşən Yasamal qəbiristanlığında ("Dağüstü qəbiristanlığı") qəbiristanlığında mərmər və bürüncdən hazırlanmış qəbirüstü abidələrin kütləvi oğurluğu baş verib. Vandalizmə məruz qalanlar arasında bir sıra görkəmli xadimlərin də məzarları var.\n"İsgəndər Cəfərovun oğlanları Moskvada "Lukoyl" şirkətində böyük vəzifələrdə işləyirlər. Atalarının məzarüstü abidəsinin hazırlanmasına on minlərlə dollar pul xərcləyiblər. Gəlib baxdılar, məzarın bu hala salınmasından çox əsəbləşdilər, yəqin ki, polis tezliklə oğruları həbs edəcək", -qəbirstanlıqdakı mollalardan biri məlumat verir. virtualaz.org dəqiqləşdirib ki, mərhum İsgəndər Sadıq oğlu Cəfərov akademikdir, Rusiyadakı azərbaycan diasporunun fəallarından biri olub və biznesmen-oliqarx, Putinin dostu İlham Rəhimovun qudasıdır.\nO, 2013-cü ildə vəfat edib. II Fəxri Xiyabanla üzbəüzdə mərhum Cəfər Quliyevin də qara mərmərdən olan başdaşının üstündən heykəlini kəsib götürüblər. Molla deyir ki, mərhum bu yeri nənəsinə görə götürüb, özünün təşəbbüsü ilə ətraf qara mərmərdən döşənib. Amma qəflətən özü dünyasını dəyişib. "Cəfər çox hörmətli şəxs idi, Sumqayıtda zavodu vardı. Biliblər ki, abidə qiymətli mərmərdən hazırlanıb, oğurlayıb aparıblar", -adının açıqlanmasını istəməyən molla əlavə edib.\nMollalar deyirlər ki, son vaxtlar qəbirstanlıqlar hədəfə götürülüb, misdən, bürüncdən olan nə varsa sökülərək aparılır. "Bir də görürsən ki, məzar daşı yerli-dibli çıxarıb aparıblar. Qəbirstanlıq çox böyükdür, nəzarət etmək mümkün deyil. Oğurluq gecə baş verir, rusların qəbirlərindəki dəmirdən olanları çıxarırlar, bizimkilərin mərmər daşları oğurlanır"-molla deyir. II Fəxri Xiyabanda da oğurluq olub. Baxmayaraq ki, oranın nəzarətçisi hadisəni ciddi-cəhdlə gizləməyə çalışdı: "Rəhbərlik oğurluq hadisəsi ilə bağlı polisi məlumatlandırır. Hər bir xəbər mərhumun yaxınları tərəfindən narahatlıqla qarşılanır, xahiş edirik yazmayın. Bura ancaq polisə girə bilərsiniz, bizə belə deyiblər".\n"Fəxri Xiyabanda nəzarətçi var, səhər saat 8-dən axşam saat 6-ya qədər əraziyə baxır. Amma bütün günü nəzarət etmək mümkün deyil, baxmayaraq ki, giriş qapısı həmişə açıq olur", -bunu isə Bakı şəhər İcra Hakimiyyətinin Mənzil-Kommunal Depratentinin Əhaliyə Vətəndaşlıq Xidmətləri Trestinin baş mühəndisi, jurnalistlərin gəldiyini eşidərək tələsik özünü yetirən Sabir Həsənov deyir.\nOnun sözlərinə görə, qəbirstanlıqda oğurluq tez-tez baş verir. "Mənəviyyatsız adamlardır, mərhumların sinə daşlarını oğrlayırlar, dəyər-dəyməzə satırlar. Yalnız 8-ci kilometr qəsəbəsindəki qəbirstanlıq hasara alınıb, onun da 64 giriş qapısı var. Qəbirstanlıqlara nəzarət etmək çətindir, qarşısını almaq olmur"-Həsənov deyir. Bakı şəhər İcra Hakimiyyətindən isə qəbiristanlıqlarda bu kütləvi oğurluqlarla bağlı şərh almaq mümkün olmadı.\nSosial Baxılıb: 2473 Tarix: 16 may 2018\nİntihar məsələsinə görə aparıcı Zaurun hədələnməsinə ATV-dən - AÇIQLAMA + VİDEO


Onlayn ödəmə edərkən diqqətli olun! – Video – Yenicag.Az\nAna Səhifə Maraqlı Onlayn ödəmə edərkən diqqətli olun! – Video\nOnlayn ödəmə edərkən diqqətli olun! – Video\nYeni Çağ Media Qrupu – Sentyabr 06, 2016 - 23:14\nBakı sakini Fərahim Qasımov aylıq kredit borcunu ödəmə terminalı vasitəsilə qaytarıb. Amma bir neçə gün sonra bankdan kreditin gecikdirilməsi ilə bağlı zəng gəlib.\nHadisə elektron xidmətlər vasitəsilə ödəmələrin həyata keçirilməsi prosedurunu aktuallaşdırır. Problemin yaşadığı şirkətin nümayəndəsi deyir ki, bank əməliyyatları zamanı istənilən məbləğ dərhal müştərinin hesabına yatırılır. Hansısa problem yarananda 24 saat ərzində öz həllini tapır.\nKonkret bu müştərinin şikayətinə gəldikdə isə, şirkət nümayəndəsi bunun texniki problemlərdən qaynaqlandığını deyir.\nGecikdirməyə görə bankın sorğuya müsbət cavab verib-verməyəcəyi bilinmir. Onda sual yaranır ki, bank müsbət rəy bildirməsə müştəri ondan asılı olmayan səbəblərə görə əsas borcun üzərinə gələn faizləri ödəməlidirmi?\nYenicag.az xezerxeber-in mövzu ilə bağlı hazırladığı videomaterialı təqdim edir:


Ziya Balıyev – Den Qibson yalanı: Qiblə Dəyişdirilib – Onlara.de\nZiya Balıyev – Den Qibson yalanı: Qiblə Dəyişdirilib\nErkən dövr Quran və İslam araşdırmaçısı olduğunu iddia edən Den Qibsonun məşhur “Petra” iddiasından çoxunuz xəbərdarsınız. Elxan Zeynallının (Qaraqan) “İkinci Addım” kitabında məsələyə toxunması və Den Qibsonun bu haqda olan “The Sacred City” adlı sənədli filminin dilimizə tərcümə olunmasından sonra, çox insan bu iddiadan xəbər tutdu və hətta, bəzi İslami məzhəblər də bu iddianı özləri üçün məqbul saydılar. Bu yazıda Den Qibsonun arqumentlərinə və buraxdığı xətalara toxunulacaqdır.\nİddia 1: Məkkə şəhəri heç bir qədim xəritədə yoxdur.\nDen Qibson iddia edir ki, İslamdan öncəki bütün xəritələri araşdırdım və heç birində Məkkə şəhəri yoxdur. Bu da isbat edir ki, Məkkə şəhəri İslamdan sonra, Qiblə Petradan köçürülən zaman salınmışdır.\nƏslində Den Qibson ya bilərəkdən, qəsdən, ya da həqiqətən bilməyərəkdən belə bir xətaya sürüklənmişdir. Bu iddia tamamilə yanlış bir iddadır və Məkkə İslamdan 500 il öncəki xəritələrdə yer alır. Buna misal olaraq Ptolomeyin dünya xəritəsini göstərmək olar. Eramızın 2-ci əsrində yaşamış Ptolomey çəkdiyi xəritədə Məkkəni də göstərmişdir. Xəritədə Məkkə şəhərinin adı Makoroba olaraq keçir. Başda Cavad Əli olmaqla, bir çox tədqiqatçının nəzərincə, burada keçən Makarobo sözü yunan mənşəlli yox ərəb mənşəllidir və sadəcə yunanca tələffüzü belə səslənir.Adın orijinalı isə Məqrəbədir və mənası, yaxınlaşdırandır.Bu ad keçmiş Sabi hökmdarlar tərəfindən qoyulmuşdur.\nTəkcə bir xəritədə Məkkənin göstərilməsi kifayət edir ki, Den Qibsonun “bütün xəritələr” iddiası tamamilə puç olsun.\nİddia 2: Bütün qədim məscidlərin qibləsi Petra şəhərinədir.\nDen Qibson başqa bir iddasında qeyd edir ki, İslamın ilk dönəmlərində tikilən məscidlərin hamısının qibləsi Petra şəhərinə doğrudur. Bu da isbat edir ki, ilk qiblə Məkkə yox Petradır.\nCavab: Bu iddia da tamamilə yanlış üzərində qurulmuşdur və Qibson sadəcə 1-2 məscidin qibləsini əsas götürərək digər məscidlərin qiblələrini təhrif etmişdir. Bu iddianı tamamilə puç etmək üçün sadəcə Mədinədəki Quba məscidinin qibləsini göstərmək kifayətdir. Petra və Məkkənin arasında yerləşən Mədinə şəhərindəki bu məscidin qibləsi Məkkə şəhərinə doğrudur. Lakin, Qibson bu arqumenti öncədən planlaşdıraraq iddia edir ki, Quba məscidi araşdırılarkən, oradan divar qalıqları tapılıb və bu qalıqlar qiblənin Petraya olduğunu isbat edir. Halbu ki, belə bir tapıntının olduğu heç bir ciddi mənbədə keçmir və böyük ehtimalla bu iddia, arqumentini möhkəmləndirmək üçün Qibsonun uydurduğu yalandır.\nƏlavə olaraq, peyğəmbərin şəxsi istəyi ilə tikilən Yəmənin Sana məscidinin qibləsi heç bir yerdə olmadığı qədər dəqiq formada kəbə istiqamətindədir. Bu məscidin tikilmə əmrini peyğəmbər vermiş və qibləsini də təyin etmişdir:\nAbdurrazzəq “əl-Musannəf” kitabında rəvayət edir:\n“أن رسول الله صلى الله عليه وسلم أمر وبر بن يحنس الأنصاري حين أرسله إلى صنعاء والياً عليها فقال: ادعهم إلى الإيمان، فإن أطاعوا لك به، فاشرع الصلاة، فإذا أطاعوا لك بها فمر ببناء المسجد لهم في بستان باذان، من الصخرة التي في أصل غمدان، واستقبل بها الجبل الذي يقال له: ضِيْن”\n“Allahın elçisi – salləllahu aleyhi va səlləm – Vabər bin Yuhənnəs əl-Ənsari’ni Sana şəhəri üzərinə vali olaraq göndərərkən dedi: “Onları imana dəvət et və əgər onda sənə itaət etsələr onlarla namaza başla. Əgər bunda da sənə tabe olsalar o zaman onlara Bəzən bostanında, Ğamdanda yerləşən qayadan bir məscid tikilməsini əmr et! Məscid ilə Din adlanan dağa tərəf üz tut.”\nQibson, bu məscidin qibləsinin Məkkəylə Yerusəlim arasından keçdiyini iddia edir, lakin bu məscidin qibləsi, düz Kəbə evindən keçir. Əgər sənədli filmə diqqətlə baxsanız, qiblələrin çıxış istiqamətində təhriflərin olduğunu açıq görərsiniz. Sana məscidinin qibləsinin düz Kəbə evindən keçməsinin isbatını videodan izləyə bilərsiniz.\nİddia olunan başqa məscidlərə də Google xəritədən baxa bilərsiniz. İstiqaməti Petraya olan məscidlər vardır, lakin bütün məscidlərdə vəziyyət bucür deyil. Əlavə olaraq, məscidlərin istiqamətlərinin belə olması, o zamanki elmin hələ təkamül etməməsindən qaynaqlanır ki, hesablama xətalarıdır. Professor David King Yale, Oxford, Cambridge kimi universitetlərdə təhsil almışdır. Əsas ixtisas sahəsi ilkin İslam mədəniyyətindəki astronomik biliklər və bu biliklərin islami arxitekturadakı roludur. Professor David King bu barədə ayrıca elmi bir araşdırma etmişdir. Həmin elmi araşdırmanın girişində bizim mövzumuzla bağlı bir xülasə verir və deyir:\n“Şübhəsiz ki, bəzi müəyyən istiqamətlənmələri yalnış anlama iki müasir alimi absurd nəticələrə gətirib çıxarıb. Onlar İraq və Misirdəki ilkin məscidlərin Şimali Ərəbistandakı bir nöqtəyə istiqamətlənmələri faktını bu məscidlərin yönləndikləri bir “Həcəri məbədinin” mövcudluğunu təsdiqləyən bir dəlil hesab ediblər. Həqiqətdə isə sözü gedən məscidlər sadəcə olaraq yayda günəşin batdığı və çıxdığı istiqamətlərə yönəlmişdilər; bunlar, bizim indi bildiyimiz kimi, o bölgələrdə qiblə üçün istifadə olunan istiqamətlər idi. Başqa sözlə desək hər iki bölgədəki məscidlər Kəbəyə tərəf üz tuturlar.”\nİddia 3: Hədislər\nQibson bəzi hədisləri əldə əsas tutaraq öz iddiasını möhkəmləndirməyə çalışır. Belə ki, Tarixi Təbəri başda olmaqla bir neçə kitabdan barmaqla sayılacaq qədər hədis sadalayan Qibson, öz iddiasını İslam tarixiylə də əsaslandırdığını zənn edir.\nQibsonun bəzi kitablardan xüsusi olaraq hansısa hədisləri seçib öz iddiasını möhkəmləndirməyə çalışması, tamamilə absurd və əbəs yanaşmadır. Qibsonun sadaladığı heç bir hədisdə qiblənin dəyişməsi bir başa qeyd edilmir. Araşdırmaçı ancaq və ancaq bir neçə xırda nüansa toxunaraq, bunu özlüyündə qabartmağa cəhd edir. Halbu ki, bu hədislər sadalanarkən səhihliyi müəyyən edilmədən sadalanıb və sadəcə öz istədikləri mənanı yükləyiblər. Məsələn, Şamdan Məkkəyə gələn ordunun geri qayıtması hədisini əsas alaraq qeyd edir ki, Şamdan Məkkəyə gəlmək üçün 43 gün lazımdır. Lakin, ulaqla onlara xəbər gətirilməsi və geri qayıtmaları mümkün deyildi. Bu ancaq o təqdirdə mümkün olardı ki, mərkəz Petra olardı. Burada ortaya əsas sual çıxır, nə üçün bircə hədisi əsas alan Qibson, hədisdə problemin olduğunu yox, qiblənin dəyişdiyini iddia edir? Ola bilməzmi ki, problem hədisdə olsun? Hədislərdə onlarla bucür məqamlar olur ki, eyni hadisə haqqında gün, ay, il məsələsində fərqli rəqəmlər deyilir. Hər halda, hədisdə problemin olduğunu qeyd etmək, bir neçə hədisə görə qiblənin dəyişməsini qeyd etməkdən daha məntiqli olardı.\nİddianın boşluğu haqqında bir neçə nüansa diqqət yetirmək vacib olardı:\n1. Əgər belə bir hadisə olsaydı, bunun bir başa hədislərdə keçməsi heç bir halda qaçınılmaz idi. Mümkün deyildi ki, belə bir hadisənin olması haqqında 1 dənə belə olsun hədis olmasın. Lakin qiblənin dəyişdirilməsini bir başa iddia edən heç bir hədis və tarixi fakt yoxdur.\n2. Qibson iddia edir ki, qiblənin yerini dəyişən şəxs Abdullah ibn Zübeyrdir və hədislərdə bu faktın gizlədildiyini əlavə edir. Bu iddia özü belə yetəri qədər gülüncdür. Abdullah ibn Zübeyr Əməvilərə qarşı üsyan qaldırmış şəxsdir və o vaxtın iqtidarı Əməvilər idi. Abdullah ibn Zübeyr məğlub edildikdən sonra, tarixdə ən çox hədis yazılan dönəm olan Əməvi dönəmində bu hadisənin gizlədilməsinə nə səbəb ola bilərdi? Abdullah açıq aşkar Əməvi düşməni idi və qiblənin dəyişdirilməsi onu gözdən salmaq üçün əla fürsət idi. Lakin, qəribədir ki, Əməvilər onun bu əməlinin üstünü örtdülər. Bu iddia heç bir ağıla və məntiqə sığmır.\n3. Abdullah ibn Zübeyrin eyniylə bənzəyən şəhəri tapıb ora yerləşməsi mümkündür. Hələ müharibə şəraitində. Təsəvvür edin, Abdullah qiblənin yerini dəyişir və köhnə şəhərə birə bir bənzəyən bölgə tapır. Burada mağara (Hira), dağlar (Səfa və Mərvə) və lazım olan hər şey var idi. Hədislərdə təsvir olunan hər şeyin Məkkə şəhərində olması və Abdullahın oranı taparaq şəhər salmasının əsası yoxdur.\n4. Əgər keçmiş qiblə Petra şəhəri olsaydı, bu halda qiblənin dəyişdirilməsi haqqında ayənin gəlməsi qüvvədən düşür. Çünki, Mədinədə durduqda Yerusəlimlə Petra eyni xəttə düşür ki, bu halda nə üçün “qibləni dəyişin” deyə ayə gəldi? Şəhər Petra olsaydı dəyişən heç nə olmayacaqdı, istiqamət olduğu kimi qalacaqdı.\nPS: Qibsonun öz iddiasını möhkəmləndirmək üçün “Quran təhrif edilib” iddiasına heç toxunmuruq, çünki dəfələrlə bu iddiaya cavab verilib.\nPrevious Caner Taslaman – Cahiliyyət şeiri və Quran\nNext Ziya Balıyev – İslam peyğəmbərinə qarşı pedofillik iddiası


Qızın dəfn mərasimi dünya tarixinin ən qəmləndirici səhnəsini ortaya qoyub. Belə ki dünyadan köçmüş gəlinin nişanlısı, məzarda qızın əlini açıb və nişan üzüklərini onun ovcuna qoyub.\nDeffy və Sarinya 10 il idi ki, bir-birlərini sevirdilər. Onlar dəfələrlə ailə qurmağa çalışsalar da bu iş müəyyən səbəblərdən gerçəkləşmədi. O cümlədən oğlanın təhsil alması və sair. Oğlan qızın ölümünün sabahı günü onun dəfn mərasiminə mane olur. Bəy deyir ki, Sarinya arzusuna çatmamış onun dəfn olunmasına izn verməyəcəm. Daha sonra isə bu cütlüyün, yəni bəylə dünyadan köçmüş gəlinin toy mərasimi qurulur və bu mərasim Tayland televiziyası ilə canlı yayımlanır. Hədisə milyonlarla insanın göz yaşına səbəb olur.\naile bey DÜNYA dünyadan Gelin köçüb Tayland xeber


aDecWare — Serbest isler ve diger melumatlar\nMəlumat sayı: 324\nAxtar, Tap və YÜKLƏ\nBizim möhtəşəm hissəmizidə yoxlayın\nİndi aDecWare rahatlığına həryerdə daha rahat çat!\nBizim tətbiqetməmiz ( Application ) sizə saytımıza girmədən az internet sərf etməklə məlumatlarınızı rahat tapmağa imkan verir. Eyni zamanda siz offline kitabxana vasitəsi ilə yüklədiyiniz məlumatları istədiyiniz zaman açıb oxuya bilərsiniz.\nVerilmiş N ədədin sadə vuruqlarına ayıran proqram — c++\n“Verilmiş N ədədin sadə vuruqlarına ayıran proqram”\n— Kamran Qasımov tərəfindən paylaşıldı — 25.09.2018 10:07\n— 584 dəfə yüklənib\nN-ci sadə ədədi hesablayan proqram yazın — c++\n“N-ci sadə ədədi hesablayan proqram yazın”\n— Kamran Qasımov tərəfindən paylaşıldı — 25.09.2018 09:58\n— 402 dəfə yüklənib\nAz.tarix.Yekunİmtahan — Azərbaycan tarixi\n“Məlumat test formasında olduğu üçün,pdf şəklinədir.”\n— Samed Abbasov tərəfindən paylaşıldı — 28.05.2018 10:21\n— 429 dəfə yüklənib\nİctimai əmtəələr və təbii sərvətlər — Mikroiqtisadiyyat\n“Mətn tərcümə edilmişdir.”\n— Samed Abbasov tərəfindən paylaşıldı — 11.05.2018 02:03\n— 468 dəfə yüklənib\nMüasir dövrün qlobal problemlərinin təsnifatı — Fəlsəfə\n“Müasir dövrdə tarixin tərəqqisi bəşəriyyəti elə qlobal- sosial problemlər qarşı-sında qoymuşdur ki, onların həllinin keçikdirilməsi bütövlükdə bəşəriyyətin özünün mövcudluğunun təhlükə altına alınması, dünya sivilizasiyasının naliyyətlərinin məhv olması demək olardı. Müasir dünya mürəkkəbdir, bir-birilə mübarizə aparan meyillərlə aşılanmış, zidiyyətlərlə doludur.”\n— Samed Abbasov tərəfindən paylaşıldı — 11.05.2018 01:54\n— 437 dəfə yüklənib\nKənar Təsirlər — Mikroiqtisadiyyat\n“Mövzu tərcümə edilmişdir.(External Effects)”\n— Samed Abbasov tərəfindən paylaşıldı — 30.04.2018 05:25\n— 711 dəfə yüklənib\nMədəniyyət və sivilizasiya — Fəlsəfə\n“Mədəniyyət sözü latınca: cultura sözündən olub torpağın becərilməsi, tərbiyə, inkişaf mənasında başa düşülmüşdür. İlk dövrlərdə mədəniyyət insanın təbiətə məqsədəuyğun təsiri, torpağın əkilib becərilməsi, yəni yaxşı məhsul almaqdan ötrü onun dəyişdirilməsi kimi anlaşılmışdır. İntihab dövrünün filosofları mədəniyyətə ideal, universal şəxsiyyətin formalaşması vasitəsi, hərtərəfli təhsil, tərbiyə almağa, elmə və incəsənətə təsir etməyə, dövlətin möhkəmləndirilməsinə kömək etməyə qadir bir qüvvə kim baxırdılar. Onlar eyni zamanda barbarlıqdan fərqlənən müəyyən ictimai quruluş kimi sivilizasiya problemini də irəli sürürdülər. ”\n— Samed Abbasov tərəfindən paylaşıldı — 30.04.2018 04:57\n— 450 dəfə yüklənib\nCinayət məsuliyyəti — Hüquq\n“Hüquq normalarının pozulmasında təqsirli olan şəxslərə tətbiq edilən dövlət məcburiyyəti hüquqi məsuliyyətin müxtəlif formalarında ifadə olunur. Onlardan biri də cinayət məsuliyyətidir. Hüquqi məsuliyyətin digər formalarından o, yüksək ağırlığı ilə fərqlənir ki, bu da cinayət işləri üzrə hökmün həmişə dövlət adından çıxarılması növündə cəzanın tətbiqi ilə başa çatır. ”\n— Samed Abbasov tərəfindən paylaşıldı — 30.04.2018 04:51\n— 451 dəfə yüklənib\nMÜLKİ HÜQUQ ANLAYIŞI, PREDMETİ VƏ METODU — Hüquq\n“Mülki hüquq” hüquq sisteminin ən mühüm sahələrindən biridir. Mülki- hüquqi tədqiqat mülki hüquq elminin inkişafının əvvəlki vaxtda işlənib-hazırlanmış və əsaslandırılmış elmi müddəalarının öyrənilməsinə əsaslanır, müəlliflərin əldə etdiyi təcrübənin ən yaxşılarını ümumiləşdi- rir. Zəngin elmi irsi dərindən yaradıcı şəkildə dərk etmək də müasir mül- ki hüquq elminin vəzifələrindən biridir.”\n— Samed Abbasov tərəfindən paylaşıldı — 19.04.2018 06:14\n— 915 dəfə yüklənib\nBizim əməkdaşlarımızla tanış olun\nBütün işləri görən və sizin istifadənizə verən həmin heyyət\nRobotics specialist, Programmer, 2D & 3D designer\nİnkişaf etdirici, Idea müəllifi\nSaytın hazırlanma məqsədi tələbələrin sərbəst işlərinin hazırlanmasında köməklik göstərməkdir. Bizim platformamız Azərbaycanda bu sahədə ilkdir. Tələbələrə göstərdiyimiz xidmətlər ...\n© 2018 aDecWare. All Rights Reserved. Programmed and Designed by Deirvlon Software


Dəm qazı zəhərlənməsi zamanı nə etməli » Anaveusaq.az - İctimai-siyasi, pedogoji jurnal\nAnaveusaq.az » Sərbəst səhifə » Dəm qazı zəhərlənməsi zamanı nə etməli\nDəm qazı zəhərlənməsi zamanı nə etməli\nMüəllif: Akif Əhmədov от 4-12-2017, 16:00\nHər il qış aylarında, xüsusilə aşağı təzyiqli havalarda məlumatsızlıq, yanlış istifadə və diqqətsizlik üzündən dəm qazı ilə bağlı zəhərlənmələr daha çox olur. Cənub-qərbdən əsən külək nəticəsində sobadan sızan karbon turşusu qazı insanların zəhərlənməsi ilə müşayiət olunur.\nKarbon turşusu rəngsiz, dadsız, iysiz, yanıcı zəhərli qazdır. Orqanizmə tənəffüs yolu ilə girir və birbaşa qana keçərək oksigen qəbulunu əngəlləyir, hətta zəhərlənmə və ölümə səbəb olur. Dəm qazı kömür və s. istilik məqsədilə istifadə edilən hər növ soba və ocaqlarda da yanma zamanı əmələ gəlir. Karbon turşusu meydana gələn zəhərlənmələrdə qısa müddət içərisində tibbi müdaxilə edilməzsə, zəhərlənmələr ölümlə nəticələnə bilər.\nSoba və bacalarla əlaqədar riayət edilməli qaydalar\nİstifadə edilən hər cür isitmə cihazının keyfiyyət sənədinə sahib olub- olmadığını mütıləq öyrənməli, zəmanət və zəmanət müddətlərinə diqqət edilməli,\nİstifadə edilən yanacağın standartlara uyğunluğu nəzarət edilməli, icazə sənədi olmayan satıcılardan kömür alınmamalıdır.\nHəddindən artıq doldurulan sobanın tüstü yolunun daralmaması və soba içində nizamsız istilik bölgüsü olmaması üçün üçün soba yandırılarkən hədsiz doldurulmaması diqqət edilməlidir.\nSönməkdə olan sobaya yenidən heç vaxt güçlü alovlanan yanacaqlar qoyulmamalı, yanacaq yavaş-yavaş əlavə edilməli, yatmadan əvvəl sobaya qətiyyən yanacaq qoyulmamalıdır.\nYaxşı isinməyən və altdan yandırılan kömür sobalarında karbon turşusu zəhərlənməsi riski də artıq oluyr.\nXüsusən alçaq təzyiqli cənub-qərbi havalarda ölüm hadisələrində artım müşahidə edildiyi üçün əgər bacalar standartlara uyğun deyilsə, alçaq təzyiqli havalarda soba yandırılmamalı, yandırılması məcburi isə, gecə yatarkən mütləq tam olaraq söndürülməlidir.\nSobanın yerləşdiyi yer daim havasını dəyişməlidir.\nBacalar standartlara uyğun və izolyasiyalı olmalı, mütəmadi olaraq təmizlənməsinə rəhbərlik edilməlidir.\nDumanın əldən verməsini qarşısını almaq üçün bacaların ən yüksək nöqtəsinin damının ən yüksək nöqtəsindən 1m. Daha yüksəkdə olması təmin olunmalı və bacalatın üztü mütləq bağlı olmalıdır( "şlyapa”).\nBinaların yanğından qorunması istiqamətində qanunvericilik müddəalarına riayət edilməsinə diqqət göstərilməlidir.\nİstilik avadanlıqlarının montaj ediləcəyi məkan kifayət qədər böyük olmalı, avadanlıqlar, onların yığılması mütləq səlahiyyətli servis tərəfindən aparılmalıdır.\nDəm qazı zəhərlənmələri, əsasən, qaz sızması səbəbindən deyil, kifayət qədər ventilyasiya edilməyən yerlərdə qaz sımış hava və yetərsiz yanma nəticəsində oksigen miqdarının düşməsi və dəm qazı nisbətinin yüksəlməsi baş verdiyi üçün həmin məkana təmiz hava daxil olması təmin olunmalıdır\nBacalar yataq otaqlarından, pilləkən dəhlizindən, bina giriş, ventilyasiya boşluqlarından, dam arasından, hamam və tualetdən keçirilməməlidir.\nMənzillərdə dəm qazı əlamətləri hiss edildikdə, əvvəlcə, qaz vannası və borucuq dedantöru qapadılmalı, elektrik düymələri açmaq, açıqlar isə dərhal qapadılmalıdır. Kibrit - alışqan kimi od və qığılcım çıxaracaq heç bir əməliyyat edilməməli, pəncərələr dərhal açılaraq içəri dolmuş qaz havaya axıdılmalı və texniki xidmətə zəng edilməlidir.\nQeyd: Türkcədən tərcümə\n22 sentyabr Avtomobilsiz Ümumdünya Günüdür\nQaz sızması zamanı nə etməli?\nSoba zəhərlənmələri ilə bağlı bunları bilməlisiniz


Fransada Marina Le Penin siyasətinə etiraz etdilər\nFransanın Nantes (NOnt) şəhərində yaxınlaşan prezident seçkilərinin Avropa İttifaqı və miqrasiya əleyhinə ifrat sağçı namizədi Marina Le Penə qarşı etiraz aksiyası təşkil olundu.\nFransanın qərbindəki Nantes (NOnt) şəhərinin küçələrində qarışıqlıq yarandı.\nİfrat sağçı Milli Cəbhə partiyasının mitinqi ərəfəsində şəhərdə etiraz aksiyaları keçirildi.\nNümayişçilər partiya sədri və yaxınlaşan prezident seçkilərinin ən güclü namizədi Marina Le Penin siyasətini tənqid etdilər.\nPolislə nümayişçilər arasında toqquşma baş verdi. Təhlükəsizlik qüvvələri nümayişçiləri dağıtmaq üçün gözyaşardıcı qazdan istifadə etdilər. Bu arada, Marina Le Penə seçkilər ərəfəsində məhkəmədən pis xəbər gəldi.\nLe Penin yaxın yoldaşlarından birinə korrupsiya iddiası ilə istintaq açılıb. Le Pen də partiya iüzvlərinə dövlət büdcəsindən maaş ödəməkdə günahlandırılır. Fransada prezident seçkilərinin ilk mərhələsi aprel ayında keçiriləcək. Son ictimaiyyət yoxlamaları Avropa İttifaqı və miqrasiya əleyhinə ifrat sağçı namizəd Marina Le Penin Fransadakı seçkinin ilk mərhələsində ən çox səs alacağını göstərir.


13-03-2015 / 15:16\nAzərbaycan İqtisad Universitetində İnnovativ Biznes-İnkubator (İBİ) Mərkəzi fəaliyyət göstərir. Mərkəzdə tələbələrin startap layihələri, yeni ideyaları müzakirə olunur. İnkubator Mərkəzi tərəfindən onların cəlbedici ideyalarına dəstək verilir.\nİnnovativ Biznes-İnkubator Mərkəzinin rəhbəri Mircavid Həsənov mərkəzin fəaliyyəti ilə bağlı məlumat verərək bizi mərkəz ilə yaxından tanış edib.\nMircavid Həsənov deyib ki, İBİ Mərkəzi ötən il mayın 20-də ADİU-nun təsisçiliyi ilə yaradılıb. Hazırda İBİ əsasən 3 istiqamətdə fəaliyyət göstərir: Təlim mərkəzi (müxtəlif təlimlər master klaslar, seminarlar və s.), konsaltinq xidməti (korporativ müştərilər və startaplara biznesin müxtəlif sahələrində konsaltin ximətlərinin göstərilməsi), startap proqramı (startap layihəlrinin seçilməsi, İBİ-nin rezidenti statusu verildikdən sonra maliyyə dəstəyi, ofis, təlim və psixoloji dəstək çərçivəsində xidmətlərin göstərilməsi).\nOnun sözlərinə görə, startaplara göstərilən bütün xidmətlər və maliyyə dəstəyi Mərkəz tərəfindən pulsuzdur.\nMərkəzin rəhbəri qeyd edib ki, hazırda İBİ-də 11 startap fəaliyyət göstərir və hər bir startapın fəaliyyəti üçün lazım olan avadanlıqlarla (kompüter avadanlıqları, video çəkiliş avadanlıqları və s.) və işləmək üçün zəruri olan şəraitlə təmin olunub.\nİnnovativ Biznes-İnkubator heyətinin tərkibi isə əsasən ADİU-nin əməkdaşları, məzunları və tələbələrindən ibarətdir. Bununla yanaşı, İBİ Mərkəzi digər universitetlərin də tələbə və məzunları ilə əməkdaşlıq edir. Bəzi startap layihələrin komandalarında digər universitetlərdən olan tələbələr var:\n“İBİ-nin rezidenti olmaq üçün sadəcə www.ibi.az saytında elektron muraciət formasını doldurmaq lazımdır. Müraciətlərə İBİ-nin expert şurası tərəfindən baxış keçirilir və maraqlı layihələrin müəllifləri İBİ-yə dəvət olunur”.\nOnun sözlərinə görə, İBİ-nin RYTN yanında İT-nin İnkişafı Dövlət Fondu tərəfindən həyata keçirilən qrant müsabiqəsinə təqdim etdiyi “Whatto” və “Sosmart” layihələri qalib olub. Bir neçə şirkətlə iki tərəfli fəaliyyət haqqında müqavilələr imazalanıb. Mütəmadi olaraq biznesin müxtəlif sahələrini əhatə edən ödənişsiz seminarlar və master klaslar həyata keçirilir.\nO bildirib ki, hazırda İBİ-də Lingvomondo, Uniweb, Prfect Pictures, Profesional Accounting Senter, Bronier, SoSmart, Whatto, Özünü sına, Unimedia layihələri üzərində fəaliyyətlər davam edir.\nMərkəzin rəhbəri Mircavid Həsənov deyir ki, tələbələr tərəfindən uğurlu layihələr irəli sürülərsə, mərkəz bu fəaliyyətin genişləndirilməsi üçün layihəni bütün texniki imkanlar və avadanlıqlarla təmin edir.\nMərkəzdə foto və video çəkilişlər də həyata keçirilir. Montoj və ssenari işlərini tələbələr özləri həyata keçirir.\nHazırda mərkəzdə 7 tələbə çalışır.\nMərkəzdə dizayn işləri də həyata keçirilir. Yeni bir layihə də həyata keçirilir. Belə ki, xüsusi proqram vasitəsi ilə dərs başlayan zaman bütün telefonlar avtomatik söndürüləcək. Layihə startap kimi İT-in İnkişafı Dövlət Fondu tərəfindən dəstəklənib.\nMərkəz rəhbəri onu da bildirib ki, Yüksək Texnologiyalar Parkı tərəfindən təşkil olunan layihələrdə iştirak edirik. Gələcəkdə İnkubasiya dövrü keçmiş startapları fəaliyyətlərini davam etdirmək üçün YTP-yə yönləndirmək nəzərdə tutulub. Bundan əlavə, Mərkəzin Qafqaz universitetinin texno parkı, Startup Azərbaycan, İT-in İnkişafı Dövlət Fondu , Quba xaçmaz regional Biznes Mərkəzində fəaliyyət göstərərn Biznes –inkubator, İqtisadiyyat və Sənaye nazirliyi, Gənclər və İdman Nazirliyi və Təhsil Nazirliyi ilə də əməkdaşlığı var. Gələcəkdə İBİ Mərkəzi fəaliyyət dairəsini və istiqamətlərini daha da genişləndirməyi planlaşdırır.\nMərkəzdə menecer üzrə fəaliyyət göstərən Urfan Mustafayev deyib ki, Bronier layihəsi insanlara yardım edəcək ki, onlar ölkədə xidmət göstərən online mağazalardan məhsulları bronlaşdırsınlar. İstifadəçilər restoranlarrı da online bronlaşdıra biləcəklər. Onun sözlərinə görə, mobil tətbiq Android telefonları üçün nəzərdə tutulub və mayın 1-də layihənin təqdimatı keçiriləcək.\nBiznes İnkubator eksperti İBİ-də master-klass keçib


Bakupost.az - 3 uşaqlı 8 barmaqlı atam - Ceyhun Musaoğlu\n18:27 / 20 İyun 2022\n3 uşaqlı 8 barmaqlı atam - Ceyhun Musaoğlu\nAtamın nə vaxtsa laqondayla barmaqlarını kəsəcəyini bilirdim. O barmaqlar, qələm tutmalıydı, əksinə daş yonurdu, taxta kəsirdi, dəmir doğrayırdı. Atamın ürəyindən çox barmaqları ağrıyırdı.\nAli məktəb diplomu varıydı cibində daş ağırlığında. Baxmayın kağzdandı, dəmir kimi karroziyaya uğramışıdı. Deyirdi, istəyən olsaydı satardım, ortancıl oğluma tikmək arzusunda olduğum ev üçün heç olmasa bircə sotluq torpaq alardım.\nAtamın başına daş düşmüşdü yaş ağırlığında. Cəmi 6 ay müəllim işlədi. Ömrünü geri saymağı yaxşı bacardığına görə taleyi onu fəhləliyin müəllimi seçdi. Bir köpəyoğlu bu seçimə etiraz etmədi. Bir köpəyoğlu ona “sən ömrünü irəliyə saymağı da bacararasan, riyaziyyatçısan axı” demədi.\nBir dəfə balta dizini yaraladı, bir dəfə kislota ayaqlarını yandırdı. Adı Musadı, qırçı Məhəmməd də oldu tələbəliyində, on dəfə kazyoldan yıxıldı, 20 dəfə kazyola yıxıldı.\n3 oğul atası oldu. Daşıdığı daşın çəkisi də artdı hər oğuldan sonra. Birinə ev tikdi, birinə koma, o birini də təsəlli dolu nağıl danışdı. Dedid ki, “darıxma, göl olar dama-dama”.\nAdətən hər nağıldan sonra göydən 3 alma düşər, atamın nağılı bitməməmiş göydən daş yağardı, taxta tökülərdi, qum ələnərdi.\nAtamın laqondayla kəsdiyi barmaqları cadar-cadarıydı. Əlləri qabar-qabarıydı. Onları sement didmişdi, beton yemişdi, cınqıl deşmişdi.\n70 ildir sığalını daşa çəkən əllərin barmaqlarının nə vaxsa sahibindən əbədi küsəcəyini bilirdim. Bilirdim onlar nə vaxtsa kəsilib yerə düşəcəklər.\nAtam ağrıya dözən adamdır. Yox, atam ağrıya dözüm verən adamdır. Bilirdim, heç uf da deməyəcək, necə ki, fəhlə ömründə bir dəfə də olsun heç of da demədi.\n3 uşaqlı 8 barmaqlı atam. Özünə bir barmaq saxlayıb qalanlarını aramızda bölmüşdün. İkisi böyük oğluna çatmışdı. İkisi ilə böyük oğluna həyat tikdin. Barmaqların kəsilib yerə düşəndə, səni həkimə aparanda, səni aparanlar xısın-xısın ağlayanda niyə belə sakit olduğunun, onlara böyük ruh yüksəkliyi ilə təsəlli verirdiyinin səbəbini indi anladım. O kəsilən iki barmağın böyük oğlunun bütün işlərini aşırmışdı, daha görəcəkləri iş qalmamışdı. Onların funksiyası başa çatmışdı, getmək icazələri vardı, sən onlara bu ixtiyarı tanımışdın, ata.\nOğlanların atadır. Bir atanın iki barmağına möhtac 3 ata. Səndən əvvəl barmaqların quş olub Allahın yanına uçdular. Getdilər, səni yaradana indən tanıtmağa getdilər. O Allahdır, hər şeyi biləndir, hər şeyi görəndir, baxan kimi tanıyacaq. Sənin cənnət adamı olduğunu cadar-cadar olmuş barmaqlarından oxuyacaq.\nİndi də mən sənə həqiqəti deyim, təsəllini yox. Nə vaxtsa haqq dünyana qovuşanda kəsilən barmaqaların ikinci həyatının mayakı olacaq, ata. Səni bir daha daşa, kəsəyə, quma, sementə, çınqıla, kazyola, laqondaya rast gəlməyə qoymayacaq, ata. Birinci həyatını barmaq-barmaq qurban verdin, ikinci həyatını ovuc-ovuc qazanacaqsan.\nSəni atıb gedən barqmaqlarını əvvəl çox bərk qınadım. İndi anlayıram ki, səhv eləmişəm. Adam kimi yaşayasan deyə, onlar sənə yeni həyat qurmağa gediblər. Xoş gediblər, yolları açıq olsun. Qopduqları yeri ağrımasın, səni ağrıtmasın, ağrılara dözməyi öyrədən ATAM!


Münasibətlərdə Ən Böyük Problemdir Qısqanclıq » Qadınla.Com - Qadınlar Birİncidir!\nMünasibətlərdə Ən Böyük Problemdir Qısqanclıq\nTarix: 13-12-2012, 10:00\nŞərhlər: Baxılıb: 1438\nƏlaqələrdə ən böyük problemdir qısqanclıq. Heç yoxdan yerə döyüşlərə səbəb olan qısqanclığı necə məğlub etməliyik? Mütəxəssislərə görə, dəliliyin yaxın qohumu deyə təyin olunar. Bəzi görüşlərə görə isə, bədənin, rəqabəti önləmək və uşaqlarımızı qorumaq üçün etmiş olduğu bir refleks.\nAdı nə olursa olsun, eşqdə qısqanclıq şizofreniyalı olar, təməl gerçəklərə dözməyə bilər. Sevdiyimizi tamamilə itirdiyimizi zənn edərik, nəysə ki mühakimə qabiliyyətimiz, köməyə gəlir. İçimizdəki canavarı necə idarə altına ala bilərik? Müsbət düşünməyə çalışmalıyıq, məntiqli olmağa özünüzü dəvət edib, ən son birlikdə yaşadığınız gözəl bir günü düşünə bilərsiniz. Bir yoldaşınızla probleminizi paylaşıb, 3. göz ilə baxmağa çalışın. Beləliklə, tərəfsiz dünyagörüşü tutarsınız. Qısqanc bir insan deyilmişsiniz kimi davranmayın. Reaksiya verməniz lazım olduğu yerdə, reaksiyanızı verin bu sizin dolub dolub partlamanızdan yaxşıdır.\nƏlaqələrdə Ən Böyük Problemdir Qısqanclıqdır


Gömrük generalı casusların himayəçisidir? – YENİ DETALLAR - Savash.org\nRusiya XIN-dən Şuşa bəyannaməsinə reaksiya: “Düzgün hesab etmirik…”\nGünün yoluxma statistikası – Ölən olmayıb\nNavalnı ABŞ-a təhvil verilir? – Peskovdan “Bayden onun adını sözarası çəkib” açıqlaması\nTürkiyə qrupdan necə çıxa bilər? – Mümkün variantlar\nFulya Öztürkdən ETİRAF: “Dayım azərbaycanlı olduğumuzu deyir” – VİDEO\nLaçında 2 hərbçimiz həlak oldu\nƏsas səhifə/Manşet/Gömrük generalı casusların himayəçisidir? – YENİ DETALLAR\nGömrük generalı casusların himayəçisidir? – YENİ DETALLAR\nMəlum olduğu kimi Azərbaycan vətəndaşları – Abbasquliyev Həbib Əbil oğlu və onun həyat yoldaşı Abbasquliyeva Lamiyə Elxan qızının casusluq formasında dövlətə xəyanət etmələrinə əsaslı şübhələr müəyyən edilib. Bu barədə DTX-nin rəsmi saytında məlumat verilib.\nMüəyyən edilib ki, xarici xüsusi xidmət orqanı tərəfindən maddi maraq müqabilində məxfi əməkdaşlığa cəlb edilmiş Həbib Abbasquliyev və Lamiyə Abbasquliyeva Azərbaycanın dövlət təhlükəsizliyi zərərinə fəaliyyət göstərərək, müxtəlif ölkələrin ərazisində xarici xüsusi xidmət orqanının nümayəndələri ilə keçirilən gizli görüşlərdə verilən tapşırıqlara əsasən, dövlət sirri təşkil edən məlumatları və digər informasiyaları müntəzəm surətdə toplayaraq onlara təqdim ediblər.\nHəbib Abbasquliyev və Lamiyə Abbasquliyeva Cinayət Məcəlləsinin 274-cü (dövlətə xəyanət) maddəsi ilə cinayət məsuliyyətinə cəlb edilərək barələrində məhkəmənin qərarı ilə həbs qətimkan tədbiri seçilib. Cinayət işi üzrə zəruri istintaq hərəkətləri və əməliyyat-axtarış tədbirləri davam etdirilir.\nBu xəbərin ictimailəşməsindən dərhal sonra isə həbs edilən Abbasquliyeva Lamiyə Elxan qızının Dövlət Gömrük Komitəsinin rəhbərliyində təmsil olunan bir şəxsin yaxın qohumu olması haqda məlumat yayıldı.\nYerli medianın iddiasına görə, casusların qohumu olduğu iddia olunan şəxs Dövlət Gömrük Komitəsinin sədrinin birinci müavini, general-mayor Hüseynov İsmayil Xəlil oğludur. Onu da bildirək ki, İ.Hüseynovun adı bir neçə qalmaqalda hallandırılıb. Dövlət Gömrük Komitəsinin sədri və əksər rəhbər şəxsləri kimi əslən Naxçıvandan olan İsmayıl Hüseynov ilk ali təhsilini aldığı Naxçıvan Dövlət Universitetini 1996-cı ildə bitirsə də,gömrük orqanlarında 1995-ci ildən xidmət edir.\nÖtən 24 il ərzində İsmayıl Hüseynov Naxçıvan Muxtar Respublikası Dövlət Gömrük Komitəsinin Culfa Gömrük İdarəsində Maliyyə-tarif şöbəsinin inspektoru vəzifəsindən Azərbaycan Respublikası Dövlət Gömrük Komitəsi sədrinin birinci müavini vəzifəsinə qədər yüksələ bilib.\nSfera.az-a baş verənlərlə bağlı daha təfərrüatlı informasiya daxil olub. Həmin məlumata görə, casusluqda ittiham edilən Abbasquliyeva Lamiyə Elxan qızının dost-doğma qardaşı Emin Hacıyev Dövlət Gömrük Komitəsinin əməkdaşıdır. Maraqlıdır ki, onun burada işə düzəlməsində yaxın qohumu Dövlət Gömrük Komitəsinin sədrinin birinci müavini, general-mayor İsmayıl Hüseynov həlledici rol oynayıb.\nDGK-nin sədrinin birinci müavini İsmayıl Hüseynovun bibisioğlu olan Emin Hacıyevin hazırda axtarışa verildiyi bildirilir.\nMəlumata görə, İsmayıl Hüseynov bibisi oğlunu Bakı Baş Gömrük İdarəsində işə düzəldibmiş. Emin Hacıyev burada işlədiyi 25 gün ərzində 1 300 000 manat yeyintiyə yol verib. Bir çox sahibkarlarla da aralarında pul mübahisəsi olduğu bildirilir.\nMilli Məclis avqustun 5-də toplanır\nSaat 17-00-da son qərar veriləcək – Karantinə davam yoxsa, tamam?\nƏminə Ərdoğanın “Başqa əsir varmı?” sualına Əliyevin cavabı: “Var, var…” – Video\n“”Şuşa Bəyannaməsi” Azərbaycanı NATO-nun müttəfiqinə çevirir” – Politoloq\nPutin-Bayden görüşü başa ÇATDI-VİDEO\nPaşinyan “Qazprom Ermənistan”ı cinayət işilə təhdid etdi – FOTO\n“Qarabağın qalan hissəsindən vaz keçmədik” – Türk siyasətçi\nAzərbaycanda terror-təxribat törədən erməni terrorçuların məhkəməsi başladı\nBayden-Putin görüşündə dava düşdü – Foto\nNərmini öldürməkdə təqsirləndirilən İlkin Süleymanovdan XƏBƏR VAR


Avropa İranı tənqid etmək mövqeyində deyildir - Sahar Azeri\nAvropa İranı tənqid etmək mövqeyində deyildir\nİyun 09, 2019 11:21 Asia/Baku\nİran xarici işlər naziri bildirib: Avropalılar, hətta nüvə anlaşması ilə əlaqəsi olmayan sahələrdə belə, İranı tənqid etmək iqtidarında deyillər.\nİranın xarici işlər naziri Məhəmməd Cavad Zərif, bu gün (bazar günü) Tehranda təşkil edilən bir mərasimdə bildirib ki, nüvə anlaşmasında hərəkət yox, nəticə mühümdür. O, əlavə edib: Avropalıların və nüvə anlaşmasının yerdə qalan üzvlərinin vəzifəsi, İranın iqtisadi əlaqələr şəraitini adiləşdirməkdir.\nİranın avropalılara verilmiş 60 günlük ultimatumuna toxunan Zərif deyib: Əgər İranın avropalılara verilmiş 60 günlük möhlətinin sonunda onlar öz öhdəliklərini yerinə yetirməzlərsə, İran digər addımlar atacaqdır.\nİranın xarici işlər naziri həmçinin Qərb ölkələrinin Qərbi Asiyaya müdaxilə etmələrini tənqid edib və bildirib ki, Qərb ölkələrinin Qərbi Asiyadakı siyasətlərinin xəsarətdan başqa heç bir nailiyyəti olmayıbdır.\nZərif xarici rəsmilərin qarşıdakı Tehran səfərlərinə də toxunub: Yaponiyanın baş naziri və Almaniyanın xarici işlər nazirinin Tehrana səfərləri, həmçinin İran İslam Respublikası prezidentinin Bişkekə və Düşənbəyə səfərləri bütün dünyanı hədəfə almış siyasətlərlə mübarizə üçün həll yolunun tapılması, həmçinin qarşıdan gələn gələcək və öz siyasətlərinin bəyanı istiqamətində Tehran üçün bir fürsət yaradacaq.


Türkiyə prezidentinin vəkili danışdı: Ərdoğan alman jurnalisti cəzalandırmaqda israrlıdır – Xural qəzeti\nTürkiyə prezidentinin vəkili danışdı: Ərdoğan alman jurnalisti cəzalandırmaqda israrlıdır\n31 martda Almaniyanın ZDF kanalında onun haqqında oxuduğu təhqiramiz şerə görə jurnalist Yan Bömermanı məhkəməyə verən Türkiyə prezidentinin vəkili bu məsələ ilə bağlı açıqlama verib. ZDF kanalının “Heute Journal” proqramında çıxış edən Ərdoğanın vəkili Huberts fon Sprenger sona qədər gedəcəklərini açıqlayıb. Onun sözlərinə görə, iddiaçı tərəf kimi bütün hüquqi vasitələrdən istifadə olunacaq.\nVəkil bildirib ki, o, hər hansı şəxsin müdafiəsini üzərinə götürübsə, bu iş sona çatdırılacaq: “Prezident bu məsələ ilə bağlı əlaqədar şəxsin məhkəmədə cavab verməsini, cəzalandırılmasını, eyni zamanda bir daha belə hərəkətə yol verməməsini istəyir”.\nZDF kanalı və jurnalist Jan Böhermannı bu həftə efirə çıxmalı olan proqramı yayımlanmayacağını açıqlayıblar.\nƏrdoğanın tələb jurnalistə qarşı Almaniya Cinayət Məcəlləsinin 185-ci maddəsi ilə araşdırma başladılması və onun 103-cü (əcnəbi dövlət xadimini təhqir etmək) maddəsinə əsasən cinayət məsuliyyətinə cəlb olunmasıdır. Bu maddə ilə cinayət işi başlamaq üçün isə hökumətin razılığı olmalıdır.\nBu məsələ hazırda Almaniyada geniş müzakirə olunmaqdadır. Xüsusən kansler Angela Merkelin Ərdoğanla görüşdə onun haqqında süjetdə qəsdən təhqirə yol verilməsini söyləməsindən sonra diskusiyalar daha sərt xarakter alıb.\nƏrdoğanla bağlı süjetdə elə təhqiramiz ifadələr işlənib ki, hətta bu ərkəsöyünlüyü və doğurdan da azadlığı ilə diqqət çəkən alman mediası üçün də qəbuledilməz sayılır. Bununla belə Ərdoğanın məhz jurnalistə qarşı cinayət işi açılmasında israr etməsi Almaniyada təqdir edilmir və onun avtoritar kimliyinin, siyasətinin təzahürü kimi qiymətləndirilir.\nLivan mətbuatından yeni iddia: Türkiyə Rusiyanı Qarabağ tələsinə çəkib Suriyada üstünlüyü ələ aldı


Bakıda "Kənddən şəhərə" yarmarkaları açılıb\n21:21 03.07.2021 307\nKənd Təsərrüfatı Nazirliyi tərəfindən iyulun 3-4-də “Kənddən şəhərə” həftəsonu yarmarkaları təşkil olunur.\nRedaktor.az xəbər verir ki, Bakı və Abşeron ərazisində üç fərqli ünvanda açılan yarmarkalarda ümumilikdə 40-a yaxın regiondan 100-ə yaxın fermer iştirak edir. Yarmarkalarda fermerlər tərəfindən satışa 60-dan artıq çeşiddə təbii kənd təsərrüfatı və qida məhsulları çıxarılıb.\nSatışa çıxarılan məhsulların keyfiyyətinə nəzarət etmək məqsədi ilə yarmarkalarda Azərbaycan Qida Təhlükəsizliyi Agentliyinin Səyyar Qida Laboratoriyası fəaliyyət göstərir. Vətəndaşlar yarmarkada satışa çıxarılan hər hansı bir məhsulun keyfiyyət göstəricilərini öyrənmək üçün laboratoriyanın xidmətlərindən ödənişsiz şəkildə faydalana bilərlər.\nYarmarkalar karantin rejiminin tələblərinə əməl olunmaqla keçirilir. Yarmarkada iştirak edən fermerlər ödənişsiz şəkildə piştaxta, tərəzi və digər avadanlıqlarla yanaşı, tibbi ləvazimatlarla (tibbi maska, dezinfeksiyaedici maddələr, əlcək və s.) da təmin olunublar. Yarmarkaya alış-verişə gələn vətəndaşların temperaturları ölçülür, tibbi maskadan istifadəyə və sosial məsafənin gözlənilməsinə xüsusi diqqət yetirilir. Həmçinin yarmarka ərazisində təşkilatçı qurum tərəfindən mütəmadi olaraq dezinfeksiya işləri görülür.\n- Nərimanov rayonu, Fətəli xan Xoyski küçəsi, 5 (metronun “Gənclik” stansiyasının çıxışı);


Valentin Demyanenko: “Mənim üçün maksimum nəticə qızıl medal olardı” | Futbolxeber.az\nValentin Demyanenko: “Mənim üçün maksimum nəticə qızıl medal olardı”\n“Bütün idmançılar kimi mən də olimpiadada qızıl medal qazanmaq istəyirdim. Amma yekunda gümüşlə kifayətləndim. Bu nəticəni layiqli hesab edirəm”. Futbolxeber.az saytının məlumatına görə, bu sözləri Azərbaycan kanoeçisi, Rio Yay Olimpiya Oyunlarının gümüş medalçısı Valentin Demyanenko deyib.\nTəcrübəli idmançı bu gün Mingeçevirdə yerləşən “Kür” Olimpiya Tədris İdman Mərkəzində jurnalistlərlə görüşüb.\nDemyanenko olimpiadada qızıl deyil, gümüş medal qazanmasının səbəbini belə izah edib: “Finalda hər şey qaydasında idi. Qalib olmağım üçün 0,2 saniyə çatmadı. 7 santimetr məsafə gümüş medalla kifayətlənməyimə səbəb oldu”.\nTəcrübəli idmançı qazandığı uğuru maksimum nəticə hesab etmir: “Mənim üçün maksimum nəticə qızıl medal olardı. Qazandığım nəticədən daha artığına layiq idim. Həm Londonda, həm də Rioda çempion olmaq gücündəydim. Amma sonda gümüş medal qazandım”.\nDemyanenko qeyd edib ki, hazırda istirahət barədə düşünür: “Olimpiadada istədiyimə nail oldum, medal qazandım. İndi istirahət etməliyəm. Ukraynaya yollanacağam. Ukraynanılar arasında da qazandığım nəticəyə görə sevinənlər var. Amma onlar daha çox öz çempionlarına görə sevinirlər”.\n33 yaşlı idmançı hələlik gələcək karyerası haqda qərar qəbul etmədiyini vurğulayıb: “Növbəti olimpiadada iştirak edib-etməyəcəyimi indidən deyə bilmərəm. Karyeramı davam etdirib-etdirməyəcəyim hələ məlum deyil. Lain istənilən halda, karyeramı bitirdikdən sonra məşqçi işləyəcəyəm. Çünki bütün həyatımı bu idman növsünə həsr etmişəm. Məşqçilərimdən çox şey öyrənmişəm. Onlarən hər biri mənə çox kömək ediblər”.\nDemyanenko vaxtı ilə Azərbaycan yığmasında birgə çalışdığı Andrey Trayterlə münasibətlərindən də söz açıb: “Ona qarşı münasibətim hamı kimidi. Hər şey normaldı. İdmanda düşmən olmur. Heç bir rəqibim arasında fərq qoymuram”.\nƏslən ukraynalı olan idmançı Azərbaycan dilində anladığını söyləyib: “Artıq 9 ildir burada yaşayıram. Azərbaycan dilini müəyyən qədər başa düşürəm, bəzi sözlərin mənasını bilirəm. Təəssüf ki, Azərbaycan dilində danışa bilmirəm”.\nSonda Demyanenko qazandığı olimpiya medalın rolu olan hər kəsə təşəkkür edib: “İlk növbədə Azərbaycan Respublikasının Prezidenti İlham Əliyevə idmançılar üçün yaratdığı şəraitə görə minnətdaram. Eləcə də idman naziri Azad Rəhimova, federasiyamızın prezidenti Elçin Zeynalova təşəkkür edirəm. Mənə dəstək olan hər kəs sağ olsun. 9 il ərzində uzun yol qət etmişik. Yekunda olimpiadada gümüş medal qazandım. Bu uğurda mənə kömək olan hər kəsə dərin təşəkkürümü bildirirəm. Həmçinin “Kür” Olimpiya Tədris İdman Mərkəzinin rəsmisi Rəhman Xanlarovun adını çəkmək istərdim. O, Mingəçevirə gəldiyim ilk gündən mənə dəstək olub, bütün işlərdə yardımçı olub”.


TƏCİLİ!!! TÜRKİYƏ VƏ AZƏRBAYCANA QARŞI TƏXRIBAT - İranın ic üzü acıldı + VİDEO » www.Bia.Az\nTƏCİLİ!!! TÜRKİYƏ VƏ AZƏRBAYCANA QARŞI TƏXRIBAT - İranın ic üzü acıldı + VİDEO\n30-04-2021, 13:25 1 018\nİranda yaşayan ermənilər növbəti dəfə qondarma soyqırımı yad ediblər. Bu azmış kimi din xadimi qiyafəsinə bürünmüş şəxslər də daxil olmaqla tədbirdə iştirak edən ermənilər öz separatçılıqlarından da geri qalmayıblar. Onların hər birinin üzündə quldur rejimin əski parçasını xatırladan maskalar olub.\n30 milyondan çox azərbaycanlının yaşadığı, Türkiyə ilə birlikdə özünü İslam dünyasının liderlərindən biri hesab edən İranda ermənilər sərbəst şəkildə Ankara və Bakıya qarşı təxribat törədə biliblər. Vətən müharibəsi günlərində minlərlə azərbaycanlının “Qarabağa dəstək” aksiyalarının qarşısını amansızlıqla alan İran nədənsə ermənilərə münasibətdə “humanizm” mövqeyini tutub.\nHeç kimə sirr deyil ki, istər birinci Qarabağ müharibəsindən sonra Azərbaycanın işğalçıya qarşı tətbiq etdiyi blokadanın yarılmasında, istərsə də 44 günlük Vətən müharibə dövründə İran hər zaman Ermənistan üçün nəfəslik rolunu oynayıb. Azərbaycan və Türkiyənin əl-ələ verməsi ilə blokadaya salınan Ermənistan uzun illər yalnız İranın dəstəyi nəticəsində ayaqda durmağı bacarıb.\nTehran Qarabağın işğalından sonrakı 30 ilə yaxın dövrdə Ermənistan üçün əsas təchizatçı rolunu oynayıb. Üstəlik İrandan təkcə Ermənistana deyil, Qarabağa da yanacaq, ərzaq daşınıb.\nUzun illər Qarabağın intizarında yaşayan azərbaycanlılar həmin vaxt Qarabağı İrandan separatçılara yanacaq, ərzaq daşıyan və ya istirahətə yollanan şəxslərin çəkdiyi videolarda izləyib.\nElə tarixi ədalətin bərpası üçün Azərbaycanın haqq savaşına başladığı zaman da Ermənistana İrandan maksimum dəstək verilib.\nBu gün ərazisində ermənilərin Türkiyə və Azərbaycana qarşı rahatlıqla təxribat törətməsinə göz yuman İran 44 gün ərzində narahatlıqdan gözünü bir dəfə belə olsun yuma bilməyib. İrandan Ermənistana dayanmadan gecə-gündüz silah daşınmasını yalnız bu narahatlıqla əlaqələndirmək olar.\nHətta cənublu soydaşlarımızın ayağa qalxmasından sonra belə Tehran bu əməlinə son qoymayıb. “Qarabağa dəstək” aksiyalarında yüzlərlə azərbaycanlı saxlanılıb. İran həm də Rusiyadan Ermənistana silah daşıyan təyyarələrin eniş zolağı olub. Həmin silahlar da məhz İran ərazisindən keçməklə düşmən tərəfin ixtiyarına verilib.\nErmənilər isə həmin silahlardan Qarabağda Azərbaycan ordusuna qarşı istifadə edib.\nBu azmış kimi İran şimal sərhədində gedən haqq savaşına o qədər qıcıqlanıb ki, öz arsenalında olan ən müasir texnikaları Azərbaycanla sərhədə yığıb. Üstəlik bu texnikalar arasında ən çox vurğulanan İranın hava hücumundan müdafiə sistemləri olub. Nəyə görə məhz bu sistemlər? Vətən müharibəsində İranın hava sərhədləri pozulmuşdu bəyəm, yoxsa “Bayraktar” və “Harop”ların düşmən texnikasını məhv etməsi İranı qorxutmuşdu?\nHətta İran tərəfindən müharibə dövründə ölkələrin ərazi bütövlüyü barədə də açıqlamalar ikili standartlara söykənirdi. Təbrizdə soydaşlarımızın etirazlarından sonra məcbur qalıb Qarabağı islam torpağı adlandıran İran rəsmiləri üçün qırmızı xətt isə Ermənistanın ərazi bütövlüyü hesab olunurdu.\nSual yaranır bəs Azərbaycanın ərazi bütövlüyü İran üçün nə qədər önəmli idi? Əgər İran həqiqətən Qarabağı İslam torpağı hesab edirdisə, nəyə görə Cəbrayıl və Zəngilanda ermənilərlə əl-ələ verib münbit Azərbaycan torpaqlarında əkin sahələri yaratmışdı?\nİranın Azərbaycana qarşı qərəzli münasibətində fars şovinizminin çalarları da görünür. İşğala son qoyduqdan sonra Qarabağdakı məscidlərin acınacaqlı vəziyyəti bütün dünya ictimaiyyətinə erməni vandallığını nümayiş etdirdi. Demək olar ki, Şuşa şəhərindən başqa ərazilərdə bir dənə belə olsun salamat məscid yox idi. Bunu isə adi bir təsadüf kimi görmək sadəlövhlük olar. Şuşadakı məscidin İranın maliyyəsi ilə təmir olunduğu faktı məlumdur. Bu “humanist” addımın arxasında isə məscidin farslaşdırılması siyasəti dayanır. Hətta Şuşada turistlər tərəfindən çəkilmiş bir çox videomateriallarda Şuşa məscidinin fars-İran məscidi kimi qələmə verildiyini də aydın şəkildə görmək olar.\nBu isə İranın Şuşa üçün etdiyi bu “yaxşılığın” arxasında hansı maraqların dayandığını açıq-aşkar ortaya qoyur.\nHətta İran mətbuatında belə hər zaman ermənilərə simpatiya hiss olunub, bəzən bu yaxınlıq hətta separatçını dəstəkləməyə qədər gedib çıxıb. Məsələn, İranın “Tabnak” agentliyinin materiallarında Azərbaycanın həmin vaxt işğalda olan Qarabağ bölgəsinin etnik kimliyini saxtalaşdıraraq aşkar şəkildə işğalçı Ermənistana dəstək nümayiş etdirilib, İran Dövlət Televiziyasının aparıcısı xəbərlər proqramında Qarabağı “erməni torpağı” adlandırıb. Bu kimi nümunələrin sayını xeyli artırmaq olar.\nDaha bir maraqlı faktı qeyd edək ki, İranda yaşayan qeyri-fars xalqlar arasında yalnız ermənilərin ana dilində məktəbləri mövcuddur. Qeyri-fars xalqlardan azərbaycanlıların sayı 30 milyonu keçdiyi halda, ermənilərin sayı 100 mindən bir qədər artıqdır. İran isə sayca azərbaycanlılardan 300 dəfə az olan bu xalqa onlardan 300 dəfə çox imtiyaz verir.\nİnternetdə bir qədər araşdırma apardıqdan sonra daha maraqlı faktlarla qarşılaşmaq da olur. Belə ki, İranda spirtli içkilərin satışına icazə verilən yeganə obyekt və restoran məhz ermənilərə məxsusdur. Müsəlmanların girişinin qadağan edildiyi bu müəssisələrdə əsasən xarici ölkələrin diplomatik korpus nümayəndələri vaxt keçirir.\nSadalanan bütün bu faktlar İranın Azərbaycana və azərbaycanlılara qarşı qərəzli mövqeyini ortaya qoyur.\nAzərbaycan dövləti və xalqı isə bütün bunları görür və unutmur…(oxu.az)